title: Ryan VandenBussche

text: Nykyään Vandenbussche toimii kiinteistöalalla. Hän on tapellut poliisien kanssa useasti jääkiekkouransa jälkeen.


title: Seututie 419

text: Seututie 419 on Mäntyharjun kunnan alueella kulkeva seututie, joka johtaa Paasolanmäeltä Vihantasalmelle.


title: Seututie 419

text: Mäntyharjuntie-niminen tie alkaa Vihantasalmelta valtatieltä 5 ja päättyy seututielle 368 Mäntyharju kuntakeskuksen eteläpuolella. Tien leveys on kahdeksan metriä ja nopeusrajoitus pääosin sata kilometriä tunnissa, Vihantasalmen ja Pyhäkosken välisellä osuudella 80 kilometriä tunnissa. Kestopäällystetyn tien geometria on hyvin suoraviivainen. Tielle on rakennettu kaksi vesistösiltaa.


title: Malefic

text: Scott Conner (taiteilijanimeltään Malefic) on yhdysvaltalainen muusikko, joka on tunnettu black metal -yhtyeestään Xasthur. Hän on yksi Xasthurin perustajista aina vuodesta 1995 lähtien, mutta vuonna 1999 yhtyeestä muodostui vain yhden henkilön, Maleficin, projekti. Tämä johtui muiden jäsenten haluista soittaa vain perinteistä death metallia, kun taas Connor halusi jotain synkempää eikä niin tyypillistä musiikkia . Hän on myös sanonut olevanansa epäsosiaalinen ihminen, eikä tulisi toimeen muiden jäsenien kanssa , tosin hän on vieraillut muutaman muun yhtyeen keikoilla, kuten Nachtmystiumin ja Sunn O))):n. Malefic on sanonut saaneensa paljon inspiraatiota yhtyeiltä kuten Graveland (alkutuotanto) ja Burzum .


title: Šeksna (joki)

text: Šeksna () on Volgan vasemmanpuoleinen sivujoki Vologdan alueella Venäjällä. Nykyisellään joki on 139 km:n pituinen. Se laskee Valkeajärvestä (Beloje ozero) Rybinskin tekojärveen. Ennen vesistöjen patoamista joki oli nykyistä paljon pitempi. Joessa on kaksi voimalaitosta. Šeksna on osa Volgan–Itämeren vesitietä, ja siitä on myös kanavayhteys Vienanjoen vesistöön. Šeksnan varrella sijaitsee Šeksnan kaupunkityyppinen taajama ja joen suulla Vologdan alueen suurin kaupunki Tšerepovets.


title: Slivovits

text: Slivovits on vahva, väritön alkoholijuoma, jota valmistetaan luumuista tai kriikunoista tislaamalla.


title: Slivovits

text: Slivovits on brandy-tyyppinen juoma, ja sitä kutsutaankin joskus englanniksi nimellä plum brandy ('luumubrandy'). Slivovits kuuluu rakia-alkoholijuomiin.


title: Slivovits

text: Slivovits tulee alun perin Balkanilta. Nimi tulee slaavilaisesta luumua tarkoittavasta sanasta "šljiva" tai "sliva". Valmistus keskittyy Albaniaan, Bosnia-Hertsegovinaan, Bulgariaan, Kroatiaan, Makedoniaan, Romaniaan, Serbiaan ja Montenegroon sekä Tšekin tasavaltaan, Slovakiaan ja Puolaan. Vähäisissä määrin sitä tehdään myös Itävallassa, Saksassa, Unkarissa ja Italiassa. Romanian unkarilaiskylissä slivovitsiä valmistetaan kotituotantona.


title: Slivovits

text: Slivovits on Serbian ja useimpien muiden Balkanin slaavilaisten valtioiden kansallisjuoma. Alkoholipitoisuus voi vaihdella 25–70 %:n välillä, mutta useimmat kaupalliset tuotteet ovat vahvuudeltaan 40–45 %.


title: Slivovits

text: Slivovits liittyy vahvasti aškenasijuutalaisten Pesah-pääsiäisen viettoon, sillä juoma valmistetaan košer-periaatteiden mukaisesti. Pesah-juhlassa ei käytetä viljaperäisiä tuotteita.


title: Red Bull Ring

text: Red Bull Ring (aikaisemmin A1-Ring ja Österreichring) on moottorirata Spielbergissä Steiermarkin osavaltiossa Itävallassa.


title: Red Bull Ring

text: Radalla on ajettu Formula 1 -luokan osakilpailuja vuosina 1970–1987, 1997–2003 ja uudelleen vuodesta 2014 alkaen. Vuosina 1970–1987 kilpailut ajettiin Österreichring-radalla. Vuosina 1997–2003 ajettiin lyhyemmällä, uudelleennimetyllä ja -rakennetulla A1-Ring-radalla. 11 vuoden tauon jälkeen vuodesta 2014 alkaen Itävallan GP on järjestetty uudelleennimetyllä Red Bull Ring -radalla.


title: Red Bull Ring

text: Österreichring tunnettiin monista nopeista mutkista ja se oli monena vuonna keskinopeudeltaan Formula 1 -kauden nopein rata. Monien mielestä rata oli vaarallinen, erityisesti "Bosch Kurve" -mutka. Bosch Kurve oli 180-asteinen ja siinä ei ollut tilaa ajaa paljoa ulos radalta. Kolminkertainen maailmanmestari Alain Prost sanoi usein, että kaikkia ratoja paitsi Österreichringiä pitäisi muuttaa, mutta Österreichringille olisi hyvä saada turva-alueet. Yhdysvaltalainen Mark Donohue kuoli radalla ajettuaan ulos "Vöst-Hügel Kurve" -mutkassa vuonna 1975. Vuonna 1976 "Vöst-Hügel Kurve" -mutka, jossa ajettiin kaasu pohjassa jopa 290 km/h:ssa muotoiltiin tiukemmaksi ja vuonna 1977 tilalle rakennettiin "Hella-Licht Schikane". Österreichringillä ajettiin Formula 1:n Itävallan GP vuosina 1970–1987.


title: Red Bull Ring

text: Pääasiassa turvallisuuden takia rata oli hylätty Formula 1:stä melkein kymmenen vuoden ajan. Rata rakennettiin kokonaan uudelleen samalle paikalle. Suunnittelijana toimi F1-arkkitehti Hermann Tilke. Rata lyhennettiin 4,326 kilometriin ja nopeat mutkat korvattiin hitaammilla, jotta ohitusmahdollisuudet ja turvallisuus parantuisivat. Radalla on kolme pitkää suoraa ja mutkaisempi osuus. Rata uudelleennimettiin A1-Ringiksi sponsorin, teleoperaattori A1:n mukaan. A1-Ringillä ajettiin Formula 1:n Itävallan GP vuosina 1997–2003. Vuonna 2004 pääkatsomo ja varikkorakennukset purettiin.


title: Red Bull Ring

text: Syksyllä 2008 Red Bull -yhtiö aloitti 70 miljoonaa euroa maksaneen remontoinnin. Remontissa rakennettiin uudet pääkatsomo- ja varikkorakennukset. Uutta moottorirataa rakennettiin myös vanhan radan vierelle, mahdollistaen erilaisia rataprofiileja, kuitenkin vanha A1-Ringin rataprofiili pysyi muuttumattomana. 15. toukokuuta 2011 rata nimettiin Red Bull Ringiksi. Formula 1:set palasivat radalle vuonna 2014. Kaudeksi 2017 rataa lyhennettiin 4,326 kilometristä 4,318 kilometriin ja näin ollen myös kilpailupituus lyheni 307,020 kilometristä 306,452 kilometriin.


title: McLaren MP4/4

text: McLaren MP4/4 oli yksi ylivoimaisimmista Formula 1 -autoista. McLaren-talli kilpaili kyseisellä autolla kaudella 1988 ja sen suunnitteli Gordon Murray.


title: McLaren MP4/4

text: Pettymystä täynnä olleen kauden 1987, jolloin McLaren-TAG Porsche hävisi ylivoimaiselle Williams-Hondalle ja Lotukselle, jälkeen McLarenin onnistui hankkia itselleen kaudeksi 1988 tehokkaat 1500-kuutioiset Hondan V6-turbomoottorit. Williams oli edellisellä kaudella käyttänyt onnistuneesti Hondan moottoreita, joten näytti siltä, että kaudesta 1988 tulisi McLarenille hyvä. Kausi 1988 olisi samalla viimeinen, jolloin saisi käyttää turboahdettuja moottoreita. Moni talli tästä syystä alkoi käyttää ahtamattomia eli vapaastihengittäviä moottoreita. Toisin kuin muissa talleissa, Murray päätti suunnitella koko auton turbomoottorin ympärille. Tämä antoi McLarenille edun kilpailijoihin nähden. Tilanne parani entisestään, kun Ayrton Sennasta tuli Alain Prostin tallikaveri (Prostin ehdotuksesta) kolmen vuoden sopimuksella.


title: McLaren MP4/4

text: Kausi 1988 oli McLarenin ylivoimaista hallintaa, sillä se voitti 15 kilpailua 16:sta, joista kymmenen oli kaksoisvoittoja. Ylivoimaisesta johdosta keskeytettiin vain kerran. Tämä tapahtui Monzassa, kun Senna ajoi kolarin ohittaessaan Jean-Louis Schlesseria kierroksella. Kauden ainoa kilpailu, jota McLaren ei voittanut oli Italian Grand Prix, jonka Gerhard Berger Ferrarillaan voitti Prostin keskeytettyä moottoririkon takia. Ehkä paras esimerkki MP4/4:n ylivoimasta oli Monacon Grand Prix. Aika-ajoissa Senna oli 1,5 sekuntia nopeampi Prostia, jolla oli sama auto kuin Sennalla, kun taas Prost oli yli sekunnin seuraavaa autoa nopeampi. Kauden lopussa McLaren voitti sekä valmistajien että kuljettajien mestaruuden (Senna voitti, Prost toinen kolmen pisteen päässä Sennasta), mutta Sennan ja Prostin välit tulehtuivat pahasti.


title: McLaren MP4/4

text: MP4/4 voitti kaiken kaikkiaan 15 kilpailua, saavutti 15 paalupaikkaa ja 199 pistettä, kaikki yhden kauden aikana.


title: Mortal Kombat 2 – hävitys

text: Mortal Kombat 2 – hävitys ("Mortal Kombat: Annihilation") on "Mortal Kombat" -elokuvasarjan toinen osa, joka sai ensi-iltansa vuonna 1997. Ensimmäinen "Mortal Kombat" -elokuva oli saanut ensi-iltansa kaksi vuotta aiemmin. Elokuvan ohjasi John R. Leonetti.


title: Mortal Kombat 2 – hävitys

text: Alkuperäisen elokuvan näyttelijäkaarti vaihtui lähes täysin verrattuna ykkösosaan. Ainoastaan Robin Shou ja Talisa Soto palasivat rooleihinsa. Edellisessä elokuvassa Reptilea näytellyt Keith Cooke palasi uutena Sub-Zerona ja Soton stunttinainen, Dana Hee, esittää elokuvassa Mileenaa. Muissa keskeisissä rooleissa ovat James Remar, joka korvasi Christopher Lambertin Raidenina, Sandra Hess esittää Sonia Bladea, Brian Thompson Shao Kahnia ja Lynn "Red" Williams Jaxia.


title: Mortal Kombat 2 – hävitys

text: Siinä missä ensimmäinen elokuva oli ollut maailmanlaajuinen menestys, tämä jatko-osa oli katastrofaalinen floppi. Selvästi pienemmällä budjetilla ja kokemattoman ohjaajan varassa tehty elokuva tuotti noin kolmanneksen ensimmäisen elokuvan lipputuloista ja keskeytti kolmannen elokuvan suunnittelun kokonaan.


title: Mortal Kombat 2 – hävitys

text: Palattuaan kotiinsa Liu Kang ja hänen ystävät huomaavat että Outworld:in keisari Shao Kahn on rikkonut Mortal Kombatin sääntöjä. Maa ja Outworld yhdistyvät kuudessa päivässä jolloin Raiden menettää voimansa ja ihmiskunta menehtyy. Lyhyen taistelun jälkeen, Shao Kahn tappaa Johnny Cagen ja sankarit joutuvat etsimään intiaanipäällikkö Nightwolfin, sekä Sonyan partnerin Jax:in, samalla kun Raiden matkaa vanhojen jumalien temppeliin vaatimaan oikeutta Shao Kahnin teoille.


title: Šeksna

text: Šeksna on Šeksna-nimisen Volgan sivujoen varrella oleva kaupunkityyppinen taajama, jossa oli 15 900 asukasta 2005. Se on Vologdan alueen Šeksnan piirin hallinnollinen keskus. Etäisyys Vologdasta on 83 kilometriä. Šeksnan kaupunkityyppinen taajama muodostettiin vuonna 1954 Nikolskoje selon kylästä, jonka väestömäärä oli lisääntynyt teollistumisen myötä.


title: Šeksna

text: Sekšnassa on mekaanista puunjalostusteollisuutta.


title: Mäntysalo

text:
Mäntysalo on noin tuhannen asukkaan asuinalue Nurmijärven Klaukkalassa. Kylässä on vuonna 1996 perustettu koulu, jossa on luokat 4–9 (aiemmin luokat 3–9). Mäntysalossa on kaksi päiväkotia/esikoulua, Mäntysalon päiväkoti ja Havumäen päiväkoti. Mäntysalon ympäristössä sijaitsevat Haikalan ja Klaukkalan kylät. Mäntysalossa toimii asukasyhdistys Mäntysalon Seura.
Alueella on puistolampi, Enkun lampi, jonka aluetta Mäntysalon Seura pyrkii pitämään siistinä talkoovoimin kunnan avustamana.


Turun ammattikorkeakoulun opiskelijakunta – TUO (engl. "Student Union of Turku University of Applied Sciences – TUO") on Turun ammattikorkeakoulussa toimiva ammattikorkeakoululain 42a§:n mukainen opiskelijakunta.


title: Turun ammattikorkeakoulun opiskelijakunta

text: Opiskelijakunnan tehtävänä on valita opiskelijoiden edustajat ammattikorkeakoulun hallitukseen ja muihin monijäsenisiin toimielimiin. Lisäksi opiskelijakunta toimii jäsentensä yhdyssiteenä ja edistää heidän yhteiskunnallisia, sosiaalisia ja henkisiä sekä opiskeluun ja opiskelijan asemaan yhteiskunnassa liittyviä pyrkimyksiä.


text: Opiskelijakunta edustaa kaikkia Turun ammattikorkeakoulun 9 300 opiskelijaa ja opiskelijakunnan jäsenyys on vapaaehtoinen. Jäseneksi voivat liittyä kaikki Turun ammattikorkeakoulussa tutkintoon opiskelevat opiskelijat. Jäseneksi liittyvä saa opiskelijakortin, joka oikeuttaa opiskelija-alennuksiin.


text: Yhteensä opiskelijakunnalla on jäseniä noin 5300 henkeä. Jäseniä opiskelijakunnalla on Turussa ja Salossa.


text: Opiskelijakunnan toimisto sijaitsee Lemminkäisenkadun toimipisteessä, osoitteessa Lemminkäisenkatu 30. Jäsenpalvelupisteitä opiskelijakunnalla on Lemminkäisenkadun ja Sepänkadun (Sepänkatu 1) toimipisteissä. Opiskelijakunnan toimistolla työskentelee opiskelijakunnan hallituksen ja edustajiston puheenjohtajiston lisäksi opiskelijakunnan toiminnanjohtaja, edunvalvonnan ja koulutuksen kehittämisen asiantuntija, viestinnän ja tapahtumien asiantuntija sekä jäsenpalvelun ja tuutoroinnin asiantuntija.


text:
Ylintä valtaa opiskelijakunnassa käyttää jäsenten joka syksy vaaleilla valitsema edustajisto. Edustajisto nimittää hallituksen, joka huolehtii käytännön toimintaan liittyvistä päätöksistä ja asioiden hoitamisesta yhdessä työntekijöiden kanssa.
Opiskelijakunta on valtakunnallisen Suomen opiskelijakuntien liitto SAMOK ry:n jäsen.


text: Opiskelijakunnan toiminta on käynnistynyt elokuun alussa 2006, jolloin aiemmin opiskelijakunnan tehtäviä ammattikorkeakoulussa hoitaneen Turun ammattikorkeakoulun opiskelijayhdistys TUKKO ry:n toiminta siirrettiin opiskelijakunta TUOlle. TUKKO on alun perin perustettu nimellä Turun ammattikorkeakoulun ylioppilaskunta ry jo huhtikuussa 1996. Tuolloin voidaan katsoa TUOn toiminnan varsinaisesti saaneen alkunsa. Perustamisen yhteydessä valittua ylioppilaskunta-nimeä ei kuitenkaan voitu käyttää sen viitattua yliopistolain mukaisiin ylioppilaskuntiin, joten rekisteriviranomaisten vaatimuksesta yhdistys rekisteröitiin nimellä TUKKO.


text: Opiskelijakunta TUOn toimisto sijaitsee nykyään Lemminkäisenkadun toimipisteessä. Jäsenpalvelupisteitä opiskelijakunnalla on lisäksi Sepänkadun kampuksella.


text: TUOn hallituksen puheenjohtajat:


title: Otto Struve

text: Otto Struve (12. elokuuta 1897 Harkova Venäjän keisarikunta – 6. huhtikuuta 1963 Berkeley, Kalifornia) oli venäläissyntyinen yhdysvaltalainen tähtitieteilijä.


title: Otto Struve

text: Struve oli kuuluisaa, saksalaistaustaista venäläistä tähtitieteilijäsukua: hänen isänsä oli Ludwig Struve, Otto Wilhelm von Struven poika ja Friedrich Georg Wilhelm von Struven pojanpoika.


title: Otto Struve

text: Struve oppi tähtitiedettä isältään. Hän oli perheensä ensimmäinen, joka kävi venäjänkielisest eikä saksankielisiä kouuja. Hän valmistui Harkovan lukiosta ja aloitti opintonsa ensimmäinen maailmansodan aikoihin Harkovan yliopistossa. Maailmansodan aikana hän kuitenkin opiskeli tykistökoulussa Pietarissa ja ehti palvella upseerina Turkin-rintamalla, mutta Brest-Litovskin rauhan jälkeen hän palasi yliopistoon ja valmistui vuonna 1919. Kun Venäjän sisällissota kääntyi valkoisille tappiolliseksi, Struvet siirtyivät vielä valkoisten hallussa olleelle Krimille. Ludwig Struve kuoli siellä vuonna 1920, ja Otto Struve pakeni valkoisen armeijan mukana lopullisesti maasta, ensin Turkkiin.


title: Otto Struve

text:
Struve asui Turkissa jonkin aikaa Gallipolissa ja muutti sitten Istanbuliin. Muiden pakolaisten tavoin hän oli toisarvoisissa töissä. Hän kirjoitti Saksassa asuneelle sedälleen Hermann Struvelle, mutta ilmeni, että tämä oli kuollut pari kuukautta aiemmin. Sedän leski pyysi Berliinin observatorion johtajaa kirjoittamaan Chicagon yliopiston Yerkesin observatorion johtajalle Edwin Brant Frostille suosituksen, ja Struve sai pian työpaikan.
Struve muutti Yhdysvaltoihin, missä hän aloitti uransa astronomina. Hän väitteli vuonna 1923 Chicagon yliopistossa. Hänen äitinsä Jelizaveta muutti poikansa luokse samana vuonna. Struvesta tuli Yhdysvaltain kansalainen vuonna 1927 ja myöhemmin Frostin seuraaja Yerkesin observatorion johtajana. Myöhemmin hän työskenteli neljässä muussa observatoriossa. Hän kirjoitti useita teoksia tähtitieteestä.


title: Otto Struve

text: Hän oli Kansainvälisen tähtitieteellisen unionin puheenjohtaja.


title: Otto Struve

text: Hän avioitui vuonna 1925 Mary Martha Lanningin kanssa. Avioliitto oli lapseton.


title: Veikkausliigan kausi 2007

text: Veikkausliigan kausi 2007 oli liigan historian 18. kausi. Liigaan osallistui jälleen 14 joukkuetta. 21. huhtikuuta 2007 alkaneeseen kauteen puolustavana mestarina lähti Tampere United. Ykkösestä liigaan olivat nousseet FC Viikingit ja AC Oulu.


title: Veikkausliigan kausi 2007

text: Kausi oli melko vahvasti Tampere Unitedin hallintaa. Se voitti mestaruuden kahdeksan pisteen erolla hopeajoukkue FC Hakaan. Pronssia sai Turun Palloseura kolme pistettä Hakasta jääneenä. Kauden päätteeksi sarjasta putosivat Ykköseen molemmat nousijajoukkeet. AC Oulu sijoittui sarjassa viimeiseksi, ja FC Viikingit hävisi liigakarsinnassa Ykkösessä toiseksi sijoittuneelle Rovaniemen Palloseuralle maalein 2–1. Edelliskauden putoajajoukkue KuPS nousi takaisin Veikkausliigaan kaudeksi 2008 voitettuaan Ykkösen.


title: Veikkausliigan kausi 2007

text: Rovaniemen Palloseura nousi liigaan yhteismaalein 2-1.


title: Veikkausliigan kausi 2007

text:
Veikkausliiga-kauteen suurimmalla budjetilla lähti turkulainen TPS, jonka liigabudjetti oli 2,5 miljoonaa euroa. TPS jakoi myös kärkipaikan 100-vuotisjuhlia viettävän HJK:n kanssa suurimmassa pelaaja- ja valmentajabudjetissa joka oli miljoona euroa. Kauteen pienimmällä budjetilla lähti nousijajoukkue FC Viikingit, jonka liigabudjetti oli 0,53 miljoonaa euroa.
"Mestarien liiga:"
"UEFA Cup:"
"Intertoto Cup:"


title: Veikkausliigan kausi 2007

text: Kuukauden pelaajan ja valmentajan palkitseminen oli Veikkausliigalta uusi lanseeraus kaudelle 2007. Palkinnolle haluttiin saada näkyvyyttä heti kauden alussa, joten poikkeuksellisesti huhtikuussa palkittiin pelaaja ja valmentaja, vaikka pelattiin vain kaksi kierrosta. Jatkossa kaksi kierrosta ei riitä palkitsemiseen.


title: I/JR 38 (talvisota)

text: I/JR 38 eli Jalkaväkirykmentti 38:n ensimmäinen pataljoona perustettiin YH:n julistamisen (14.10.1939) jälkeen Kuopiossa.


title: I/JR 38 (talvisota)

text: I/JR 38 pyrittiin varustamaan määrävahvuuksien mukaan, mutta puolustusvoimien kalustopulasta johtuen lähinnä materiaalin osalta niitä ei saavutettu.


title: I/JR 38 (talvisota)

text: I/JR 38:n komentajana toimi 30. joulukuuta 1939 asti kapteeni Otto Halonen. I/JR 38 keskitettiin muun JR 38:n mukana Impilahti-Syskyjärvi väliselle alueelle Laatokan Karjalaan 18.-19.10.1939 välisenä aikana.


title: I/JR 38 (talvisota)

text: Suomen ja Neuvostoliiton välisen talvisodan taistelut taukosivat 12. maaliskuuta tehdyn Moskovan rauhan perusteella seuraavana päivänä 13. maaliskuuta klo 11.


title: I/JR 38 (talvisota)

text: Pataljoona vetäytyi koko muun IV Armeijakunnan mukana uudelle valtakunnanrajalle tehdyn rauhansopimuksen mukaisesti 15. maaliskuuta klo 10 ja 25. maaliskuuta klo 20 välisenä aikana. Rauhansopimuksessa vetäytymismatkaksi oli määritelty vähintään 7 kilometriä vuorokaudessa.


title: I/JR 38 (talvisota)

text: Joukkojen kotiuttamista ei aloitettu vielä tämänkään jälkeen vaan asteittain siten, että ensin lomautettiin mm. maatalousväestöä lähestyvien kevättöiden vuoksi. Aluksi ei myöskään puhuttu kotiuttamisesta vaan lomauttamisesta, jotta miehien nopea uudelleen kutsuminen palvelukseen olisi ollut mahdollista. Lomauttamiset alkoivat vanhimmista ikäluokista 15. huhtikuuta ja päättyivät pääosin kesäkuun puoleenväliin mennessä.


title: Viktor Ambarzumjan

text: Viktor Ambarzumjan (; 18. syyskuuta 1908 Tbilisi, Georgia – 12. elokuuta 1996 Byurakan) oli armenialainen tähtitieteilijä ja astrofyysikko. Hän oli eräs teoreettisen astrofysiikan edelläkävijöistä. Ambarzumjan toimi Neuvostoliiton tiedeakatemian jäsenenä ja Kansainvälisen tähtitieteellisen unionin puheenjohtajana.


title: Viktor Ambarzumjan

text: Ambarzumjan muun muassa arvosteli länsimaisten tähtitieteilijöiden uskonnollisia tulkintoja kaikkeudesta, kuten alkuräjähdysteorian uskonnollisia tulkintoja. Ambarzumjanin mukaan aine pyrkii muodostamaan yhä uudenlaisia järjestelmiä, kun siirrytään pienemmistä järjestelmistä suurempiin. Ambarzumjanin mukaan voidaan kuvitella, että aine voi muodostaa äärettömän määrän erilaisia, sisäkkäisiä järjestelmiä, joista ihminen on toistaiseksi havainnut kvarkkien ja havaitsemamme kaikkeuden väliset järjestelmät. Ambarzumjanin mukaan mikään ei estä ajattelemasta kaikkeutta äärettömäksi ja ikuiseksi.


title: Viktor Ambarzumjan

text:
Ambarzumjanin mielestä ihmisen toistaiseksi havaitsemaa osaa kaikkeudesta ei voida kutsua kaikkeudeksi, koska on täysin mahdollista, että havaittu osa kaikkeutta on vain osa suurempaa järjestelmää, joka voi puolestaan olla osa suurempaa järjestelmää ja niin edelleen. Ambarzumjan varoitti tekemästä ihmisen lähiympäristöä koskevista havainnoista liian pitkälle meneviä johtopäätöksiä koko kaikkeuden suhteen. Havaittua kaikkeuden osaa Ambarzumjan kutsui metagalaksiksi. Voi olla olemassa muita samanlaisia metagalakseja, jopa ääretön määrä.
Muistokirjoituksia:


title: Otto Wilhelm von Struve

text: Otto Wilhelm von Struve (, 7. toukokuuta 1819 Tartto, Venäjän keisarikunta – 4. huhtikuuta 1905 Karlsruhe, Saksa) oli baltiansaksalaista syntyperää ollut venäläinen astronomi.


title: Otto Wilhelm von Struve

text: Otto Wilhelm von Struve oli astronomi Friedrich Georg Wilhelm von Struven poika ja astronomi Otto Struven isoisä. Hänellä oli kaksi poikaa, joista tuli merkittäviä astronomeja, Ludwig Struve (1858–1920), ja Hermann Struve (1854–1920).


title: Otto Wilhelm von Struve

text: Ludwig Struve opiskeli Tarton yliopistossa. Hän toimi 1839 perustetussa Pietarin tiedeakatemian Pulkovon observatoriossa sen ensimmäisenä johtajana toimineen isänsä Wilhelm von Struven apulaisena alusta asti, ja seurasi itse tätä laitoksen johtajana 1862-1889. Pulkovon observatorio sijaitsee 19 kilometrin päässä Pietarista etelään. Vuonna 1885 observatorioon asennettiin 30 tuuman kaukoputki, joka oli silloin maailman suurin kaukoputki.


title: Otto Wilhelm von Struve

text: Struve sai vuonna 1850 Lontoon kuninkaallisen tähtitieteen seuran kunniamitalin.


title: Neste (täsmennyssivu)

text: Neste voi tarkoittaa:


title: Ludwig Struve

text: Gustav Wilhelm Ludwig Struve (; 1. marraskuuta 1858 – 4. marraskuuta 1920 Sevastopol) oli venäläinen astronomi.


title: Ludwig Struve

text: Hänen isoisänsä oli Friedrich Georg Wilhelm von Struve, isänsä Otto Wilhelm von Struve, poikansa Otto Struve ja veljensä Hermann Struve, kaikki merkittäviä astronomeja.


title: Ludwig Struve

text: Ludwig Struve opiskeli Tarton yliopistossa ja työskenteli sen jälkeen isänsä johtamassa Pulkovon observatoriossa Pietarissa. Hän vieraili 1883-1886 useissa johtavissa Länsi-Euroopan observatorioissa ja työskenteli sitten Tarton observatorion astronomina 1886-1894. Tämän jälkeen Struve muutti Harkovaan, jossa hänen poikansa Otto Struve syntyi. Vuonna 1897 Ludvig Struvesta tuli Harkovan yliopiston astronomian professori ja observatorion johtaja.


title: Ludwig Struve

text: Otto Struve taisteli valkoisten puolella Venäjän sisällissodassa. Sodan loppuvaiheessa Ludwig Struve perheineen väistyi uutta valtaa Krimille Simferopolin yliopistoon, mutta kuoli vuonna 1920. Otto Struve pakeni maasta ja vaikutti sittemmin astronomina Yhdysvalloissa jossa kuoli 1963.


title: Eino Olkinuora

text: Eino Johannes Olkinuora (2. joulukuuta 1915 Kaukola – 30. lokakuuta 1941 Gavrilovkaja, Neuvostoliitto) oli suomalainen maastohiihtäjä. Hän voitti yhdessä Pauli Pitkäsen, Olavi Alakulpin ja Klaus Karppisen kanssa kultaa 4 × 10 kilometrin viestissä hiihdon maailmanmestaruuskilpailuissa 1939 Zakopanessa. Hän on edelleenkin nuorimpana maailmanmestariksi yltänyt suomalainen mieshiihtäjä.


title: Eino Olkinuora

text: Parhaimmillaan Olkinuora oli talvella 1941, jolloin hän kulki voitosta voittoon saavuttaen muun muassa uransa ainoat Suomen mestaruudet (18 ja 50 km:llä). Talven ainoa epäonnistuminen osui Cortina d'Ampezzon epävirallisiin MM-kisoihin, joissa hän jäi 18 km:llä 30:nneksi ja keskeytti 50 km:n kisan puolivälissä johdettuaan välillä jo lähes 2 minuutin erolla seuraavaan. Niinpä hänen parhaaksi henkilökohtaiseksi arvokisasijoituksekseen jäi 8. sija 18 kilometrillä MM-kisoissa 1939. Viestivoittoon Olkinuora ylsi myös Cortinassa 1941.


title: Eino Olkinuora

text: Salpausselän kisojen pikamatkan voittoon Eino Olkinuora hiihti 1939. Vuonna 1941 hän ei ”Selälle” lähtenyt ja sai kilpakumppaninsa Jussi Kurikkalan kanssa kansainvälisiä kisoja koskevan kilpailukiellon. Holmenkollenilla Olkinuora oli yltänyt toiseksi vuonna 1939.


title: Eino Olkinuora

text: Monien muiden tuon ajan hiihtäjien tavoin Eino Olkinuora kilpaili menestyksekkäästi myös kestävyysjuoksun kansallisella tasolla. Vuonna 1940 hän voitti Urheilulehden maratonin ja Kaivopuiston maratonin (nimestään huolimatta molemmat olivat pituudeltaan 25 kilometriä). Samana vuonna hän ylsi Kalevan kisoissa 10 000 m:llä neljänneksi ja 5 000 m:llä viidenneksi.


title: Eino Olkinuora

text: Kersantti Olkinuora kaatui jatkosodassa etulinjassa 30. lokakuuta 1941 Gavrilovkajan kylässä.


title: Hevoskastanjat

text: Hevoskastanjat ("Aesculus") on kasvisuku saippuamarjakasvien ("Sapindaceae") heimossa. Sukuun kuuluu parisenkymmentä lajia, jotka kasvavat luontaisena Kaakkois-Euroopassa, Pohjois-Amerikassa, Himalajalla ja Itä-Aasiassa. Nimensä hevoskastanjat lienevät saaneet siitä, että turkkilaiset käyttivät hevoskastanjansiemeniä hevosten yskänlääkkeenä. Hevoskastanja ("Aesculus hippocastanum") tuli Balkanilta muualle Eurooppaan 1500-luvulla. Hevoskastanjojen lehdet, kukat ja siemenet sisältävät eskuliinia (CHO).


title: Hevoskastanjat

text: Hevoskastanjat ovat kesävihantia yksikotisia järeitä puita tai joskus myös pensaita. Niiden oksat ja vuosikasvaimet ovat vankkoja. Oksien silmut ovat isoja (3,5 cm) ja tahmeita. Lehdet ovat suuria (20–30 cm), pitkäruotisia, vastakkaisia, isolapaisia ja sormilehdykkäisiä. Alkukesällä huomiota herättävä on kartiomainen kukinto, joka on suuri ja pysty (20–30 cm). Piikkipallomainen hedelmä on paksuseinäinen, nahkea kota, jossa on yksi tai kaksi isoa (2–4 cm), ruskeaa pähkinämäistä ihmisravinnoksi kelpaamatonta siementä.


title: Hevoskastanjat

text: Etelä-Suomessa menestyy hyvin balkaninhevoskastanja ("Aesculus hippocastanum"). Sen kukat touko-kesäkuussa ovat valkoisia ja keskeltä kellertäviä. Myös punertavakukkainen punahevoskastanja ("Aesculus" × "carnea") on menestynyt etelä- ja lounaisrannikolla. Se on selvästi pienempi kuin (balkanin)hevoskastanja ja sen talvisilmut ovat heikosti tahmeat. Keltahevoskastanjakin ("Aesculus octandra") on menestynyt aivan eteläisessä Suomessa.


title: Hermann Struve

text: Karl Hermann Struve (; 3. lokakuuta 1854 Pietari, Venäjä – 12. elokuuta 1920 Bad Herrenalb, Schwarzwald, Saksa) oli venäläis-saksalainen tähtitieteilijä. Hän syntyi ja vaikutti aluksi Venäjällä, mutta muutti 41-vuotiaana Saksaan, jossa työskenteli loppuikänsä.


title: Hermann Struve

text: Jo Hermann Struven isoisä Friedrich Georg Wilhelm von Struve ja isä Otto Wilhelm von Struve olivat tähtitieteilijöitä, samoin hänen veljensä Ludwig Struve, poikansa Georg Hermann Struve ja veljenpoikansa Otto Struve. Suku oli alun perin saksalainen.


title: Hermann Struve

text: Hermann Struve valmistui vuonna 1882 Tarton yliopistosta ja työskenteli sitten sukulaistensa johtamassa Pulkovon observatoriossa Pietarin lähellä. Hänet nimitettiin observatorion vanhemmaksi astronomiksi vuonna 1890 ja hänen odotettiin seuraavan isäänsä Otto Wilhelm von Struvea laitoksen johtajana. Vuonna 1895 hän kuitenkin hyväksyi kutsun Saksaan Königsbergin observatorion johtajaksi. Vuosina 1904–1920 hän johti Berliinin observatoriota.


title: Guy Fawkesin yö

text: Guy Fawkesin yö (, tunnetaan myös nimellä Guy Fawkesin päivä tai kokkoyö) on englantilaisen salaliittolaisen Guy Fawkesin mukaan nimetty juhlapäivä, jota vietetään Yhdistyneessä kuningaskunnassa niin sanotun ruutisalaliiton epäonnistumisen vuosipäivänä 5. marraskuuta. Ympäri Britanniaa järjestetään ilotulituksia, joista mahtavimmat ovat Lontoossa, jonne juhlapäivän historia sijoittuu.


title: Guy Fawkesin yö

text: Päivää vietetään myös Uudessa-Seelannissa ja Etelä-Afrikassa sekä Kanadan englanninkielisissä osissa. Uudessa-Seelannissa juhla merkitsee kesän alkua.


title: Guy Fawkesin yö

text: Traditioihin kuuluu, että lapset tekevät Guy Fawkesia muistuttavan nuken nimeltä ”The Guy” ja kantavat sitä mukanaan kaduilla. He keräävät rahaa sanomalla ”a penny for the Guy”, jotta saisivat rahaa illan ilotulituksia varten.


title: Guy Fawkesin yö

text: Parlamenttitalon vuosittaisten avajaisten traditioihin kuuluu, että ennen avajaisia vartija tutkii Westminsterin palatsin kellarit.


title: Guy Fawkesin yö

text: Ympäri Yhdistynyttä kuningaskuntaa järjestetään ilotulituksia ja sytytetään kokkoja.


title: Guy Fawkesin yö

text: Englannin ja Irlannin protestanttisen kuningatar Elisabet I:n kuoltua vuonna 1603 vainotut katoliset toivoivat, että uusi kuningas Jaakko I olisi suvaitsevaisempi heidän uskontoaan kohtaan. Hän osoittautui kuitenkin yhtä protestanttiseksi kuin edeltäjänsä, minkä seurauksena joukko katolisia päätti räjäyttää Lontoon parlamenttitalon eli Westminsterin palatsin sen vuosittaisissa avajaisissa vuokraamalla Westminsterin palatsin kellarit ja sijoittamalla sinne 36 tynnyriä ruutia. Kuningas sai kuitenkin vihjeen räjäytysyrityksestä ja 5. marraskuuta 1605 Guy Fawkes saatiin kiinni Westminsterin palatsin kellarista ja tuomittiin kuolemaan hirttämällä, repimällä ja paloittelemalla. Saman päivän iltana kuninkaan pelastumista juhlittiin ilotulituksin.


title: Operaatio Platinakettu

text:
Operaatio Platinakettu () oli toisen maailmansodan aikainen Saksan Norjan-armeijan vuoristojoukkojen operaatio Neuvostoliittoa vastaan pohjoisella rintamalla, Petsamossa ja Murmanskin alueella.
Operaatio Barbarossan alussa kesällä 1941 toimeenpantu Platinakettu oli osa laajempaa Muurmannin rataa tavoitellutta operaatio Hopeakettua. Se liittyi Saksan Norjassa olevalle vuoristoarmeijalle Barbarossassa annettuun tehtävään suojata Suomelle kuuluva Petsamon alue, sen nikkelikaivokset, sekä Norjan Narvikin malmi mahdolliselta Neuvostoliiton vastahyökkäykseltä, sekä hyökätä suomalaisten joukkojen kanssa kohti Muurmannin rataa ja estää Muurmannin kautta toimitettava huolto. Murmanskista on noin sadan kilometrin matka Petsamon Kolosjoen nikkelikaivoksille ja Petsamosta Kirkkoniemeen ja Varanginvuonolle 50 kilometriä.


title: Operaatio Platinakettu

text: Norjaan sijoitettujen saksalaisten joukkojen komentaja kenraalieversti Nikolaus von Falkenhorst sai tiedon operaatio Hopeaketun sisällöstä 7. toukokuuta 1941. Muurmannin rataa vastaan oli hyökättävä kolmesta kohdasta. Vuoristoarmeijakunnan tuli hyökätä Petsamosta suoraan kohti Murmanskia (operaatio Platinakettu), XXVI armeijakunnan Sallan lautta Kantalahteen (operaatio Napakettu) sekä Suomen III armeijakunnan Kiestingin kautta kahdella divisioonalla Louheen. Hyökkäyksen varsinainen painopiste oli pohjoisessa kenraalieversti Eduard Dietlin lohkolla 2. ja 3. vuoristodivisioonan kohdalla. Hyökkäyksen ajankohta oli suunniteltu tapahtuvaksi seitsemän päivää Saksan yleishyökkäyksen alkamisen jälkeen.


title: Operaatio Platinakettu

text: Saksalaiset pioneerit aloittivat hyökkäysalueen valmistelun siviilipukuun puetun pioneerikomppanian voimin 20. kesäkuuta ja 21. kesäkuuta välisenä yönä. Loput, Tirolista, Steiermarkista ja Salzburgista kotoisin olevat joukot siirtyivät Suomen puolelle 22. kesäkuuta kello 02:31. Joukot miehittivät operaation mukaisesti kaivosalueen ja Petsamon ydinalueet samana päivänä. Neuvostoliiton konsuli Markkinassa ehti raportoida Moskovaan joukkojen siirrosta, ennen kuin Gestapon miehet valtasivat konsulaatin, jonka henkilökunta vangittiin ja luovutettiin tarkkailijana toimineelle Suomen Valpolle, arkistot takavarikoi Gestapo.


title: Operaatio Platinakettu

text: Maastontiedustelu Suomen alueella Neuvostoliiton rajalle saatiin valmiiksi 24. kesäkuuta 1941 mennessä. Jatkosota alkoi 25. kesäkuuta.


title: Operaatio Platinakettu

text: Kenraalieversti Eduard Dietlin komentamien 2. ja 3. vuoristodivisioonan tehtävänä oli ylittää Titovka eli Vaalesjoki kahdessa paikassa. Pohjoisempana 2. vuoristodivisioonan 136. jalkaväkirykmentin piti hyökätä Kalastajasaarentoon pohjoiseen ja samalla edetä Muotkavuonon etelärantaa pitkin kohti vuonon pohjukkaa, mistä alkaisi Titovkan ja Läntisen Litsajoen välinen yhdystie. Tavoitteena oli Litsajoki. 137. jalkaväkirykmentin tuli 136. jalkaväkirykmentin eteläpuolella edetä kohti neuvostoliittolaisten bunkkerilinjaa ja sen läpäistyään ylittää Titovkajoki ja edetä Litsan länsipuolelle.


title: Operaatio Platinakettu

text: Hyökkäyksen edellytyksenä oli se, että Kalastajasaarento eristetään mantereesta, jottei sieltä voida iskeä Titovkaan hyökkäävien joukkojen sivustaan. Maastotiedustelun perusteella oli Titovkan kylässä todettu olevan osia NKVD:n rajarykmentistä sekä lentokenttä.


title: Operaatio Platinakettu

text:
Hyökkäys alkoi 29. kesäkuuta 1941 siten, että 136. jalkaväkirykmentti sulki Kalastajasaarennon yhteydet mantereeseen, valtasi Titovkajoen ylittävän sillan sekä eteni Titovkan kylään, mistä Neuvostoliitto oli jo evakuoinut niin lentokentän kuin NKVD:n rajarykmentin.
Etelämpänä 137. jalkaväkirykmentti eteni neuvostoliittolaisten betonibunkkerilinjalle, ja kykeni sumussa läpäisemään puolustuslinjat jättäen bunkkerit myöhemmin vallattavaksi. Bunkkerit vallattiin lopulta liekinheitinten avulla, ilmatorjuntatykkien suorasuuntaustulen ja Stuka-syöksypommittajien tukemana. Huomattavilta osiltaan siperialaisista joukoista koostuneet saarretut puolustajat taistelivat sitkeästi, eikä koko bunkkerilinjasta jäänyt henkiin kuin sata sotavangiksi otettua neuvostosotilasta.


title: Operaatio Platinakettu

text: 30. kesäkuuta mennessä kenraalimajuri Ernst Schlemmer komentama 2. vuoristodivisioonan etummaiset osat olivat tavoittaneet Litsajoen.


title: Operaatio Platinakettu

text: 3. vuoristodivisioonan 138. jalkaväkirykmentin tuli edetä Titovkan yli ja Tsaprjärven pohjoispuolelta kohti Litsajokea, kun taas 139. jalkaväkirykmentin hyökkäyssuunta kohti Muotkavuonoa ja Titovkajoen yli suuntautui Tsaprjärven eteläpuolelta.


title: Operaatio Platinakettu

text: Divisioonan eteneminen ei onnistunut suunnitelman mukaan, koska Titovkajoen ja Tšaprjärven jälkeen maastossa ei ollutkaan yhdystietä Titovkajoelta Litsajoelle. Venäläisissä kartoissa olleet katkoviivat olivat olleet lennätinlinjoja ja lappalaisten porolla kuljettavia talviteitä. Huolto muodostui ongelmaksi, mitä varten kohdistettiin työpalvelumiehiä rakentamaan tietä ja yhteyksiä.


title: Operaatio Platinakettu

text: Kenraalimajuri Hans Kreysing komentama divisioona pääsi Läntisen Litsan kalastajakylään vasta 3. heinäkuuta. Litsajoki ylitettiin kumilautoilla. Sen takaa löytyi evakuoitu neuvostoliittolainen sotilastukikohta, josta löytyi leipää ja 150 kuorma-autoa. Laaksosta löytyi yhdystie Murmanskin tien suuntaan.


title: Operaatio Platinakettu

text: Koko divisioona ylitti Litsajoen 6. heinäkuuta saatuaan huoltoa kumilautoilla. Neuvostoliittolaiset pyrkivät häiritsemään ylitystä. Saksan 5. ilma-armeija tuki hyökkäystä Sallasta kohti Kantalahtea, joten ilmatukea ei ollut. Saksalaisten hevosvetoinen tykistö oli hidas vaikeassa maastossa ja 2/3 divisioonan vahvuudesta meni huoltotehtäviin ja taistelua varten ei jäänyt kuin kolmannes. Litsajoen yli tunturin kupeelle saatiin vain pieniä sillanpääasemia raskaiden tappioiden jälkeen. Neuvostoliittolaisten huolto puolestaan perustui rautateihin ja teihin.


title: Operaatio Platinakettu

text: 17. heinäkuuta Dietlin oli pakko lopettaa hyökkäys ja ryhmittyä puolustukseen vain 45 km:n päähän Murmanskista. Saksan sodanjohdon käskystä vuoristoarmeijakunta yritti vielä uutta hyökkäystä saatuaan SS-divisioona Totenkopfilta vahvistukseksi kaksi jalkaväkirykmenttiä ja ilmatukea Stuka-syöksypommittajilta, mutta 19. syyskuuta sen oli peräännyttävä jälleen Litsajoen taakse. Operaatio todettiin loppuneeksi 22. syyskuuta. Litsajoelle syntyi pitkäaikainen asemasota. Samoin epäonnistui ja lopetettiin eteläisempi yritys katkaista Murmannin rata Kantalahdessa.


title: Operaatio Platinakettu

text: Operaatioiden epäonnistumisella oli ratkaiseva merkitys koko sodan kululle, kun liittoutuneiden huoltoyhteys Murmanskin ja Murmannin radan kautta jäi saksalaisilta katkaisematta. Tämän yhteyden kautta puna-armeijalle virtasi materiaaliapua länsiliittoutuneilta koko sodan ajan, muun muassa yhteensä 4 048 panssarivaunua ja 3 052 lentokonetta.


title: Mindtrek

text: Mindtrek on syksyisin Tampereella järjestettävä teknologiatapahtuma. Tapahtuma kestää kaksi päivää ja sen puitteissa järjestetään mm. kansainvälinen konferenssi digitalouden ammattilaisille ja seminaareja sekä kilpailu alan uusille innovaatioille ja tuotteille.


title: Mindtrek

text: Ensimmäisen kerran tapahtuma järjestettiin vuonna 1997, mutta tuolloin sen nimi oli Tampereen multimediakilpailu ja tapahtuma oli kaikille avoin. Tuolloin tapahtuma kattoi ainoastaan kilpailun. Vuodesta 1999 vuoteen 2015 se järjestettiin nimellä MindTrek. Tapahtuman rakenne ja kohderyhmä uudistuivat vuonna 2007, jolloin sen yhteistyökumppaneiksi tulivat mm. digitaalisten sisältöjen ja jokapaikan tietotekniikan klusteriohjelmat, alan suuret suomalaiset yritykset ja kehityskeskukset (mm. Neogames ja COSS). Tapahtuman järjesti MindTrek ry.


title: Mindtrek

text: Vuonna 2015 COSS ry otti harteilleen MindTrekin ylläpidon ja toteuttamisen. Nimi uudistui jälleen, tällä kertaa nykyiseen muotoonsa Mindtrek. Nykyään Mindtrek järjestetään yhteistyössä Tampereen kaupungin kanssa. Tapahtuman teema päivittyi tuolloin myös avoimuuteen - avoin lähdekoodi ja avoin data. Mindtrekin tarkoituksena on tuoda yhteen yrityset, yhtiöt, julkieset organisaatiot ja opiskelijat. Tapahtuman kohderyhmänä ovat pääosin


title: Mindtrek

text: Julkinen sektori - kuten CIOt, yritysten päättäjät, terveysalan päättäjät ja muut ammattilaiset


title: Mindtrek

text: Teknologian sektori - kuten kehittäjät, ohjelmoijat ja muut IT-alan ammattilaiset


title: Mindtrek

text: Akateeminen sektori - kuten tutkijat, opiskelijat ja professorit


title: Mindtrek

text: Vuonna 2016 Mindtrek keräsi vierailijoita ympäri maailmaa, jolloin 38.8% kaikista vierailijoista olivat kansainvälisiä osallistujia. Vierailijoita oli yhteensä lähes 1 200.


title: James Shaffer

text: James Christian "Munky" Shaffer (s. 6. kesäkuuta 1970 Rosedale, Kalifornia) on alternative metal -yhtye Kornin kitaristi.


title: James Shaffer

text:
James Shaffer tarttui kitaraan onnettomuuden vuoksi. Hän varasti vanhempiensa alkoholijuomat ja oli lähdössä bileisiin, kun hänen sormensa jäi moottoripyöränkettingin väliin. Vasemman käden etusormesta lähti pala irti ja lääkäri suositteli instrumentin soiton aloittamista. James päätti aloittaa kitaran soiton.
Brian "Head" Welch ja Munky jammailivat yhdessä 80-luvun hair metallia. Munky osti 7-kielisen kitaran ja rakastui siihen kuunnellessaan Steve Vain "Passion and Warfare" levyä.


title: James Shaffer

text: James "Munky" Shaffer on tunnettu omaperäisestä soittotyylistään ja kitarasoundistaan. Vuonna 2005 Hit Parader -lehti sijoitti James Shafferin sijalle #43 paras hard rock -kitaristikategoriassa. James Shaffer on ottanut vaikutteita muun muassa Dimebag Darrelilta ja Steve Vailta. Munkyn lempinimi tulee hänen taidostaan levittää varpaat erilleen toisistaan, jolloin ne näyttävät apinan (Monkey) käsiltä.


title: James Shaffer

text: Jamesilla on tytär nimeltä Carmella Star, joka syntyi vuonna 2001.


title: Lisenssimaksu

text: Lisenssimaksu eli rojalti on immateriaalioikeuksien, kuten teollisoikeuden alaisten asioiden tavaramerkki, patentti, mallioikeus, liikeidea tai näiden yhdistelmien käyttämisestä teoksen tai tuotteen oikeuksien omistajalle maksettava sopimuspohjainen korvaus eli tekijänpalkkio. Esimerkiksi kaupallisista tietokoneohjelmista maksetaan usein lisenssimaksuja tai patentin alaisen tuotteen kaupallisesta käyttämisestä patentin omistajalle. Rojaltilla tai lisenssimaksulla voidaan viitata myös esimerkiksi kaivosoikeuksien vuokraamisesta maksettavaan korvaukseen.


title: Lisenssimaksu

text: Suomessa musiikkiyhteydessä rojaltilla tunnutaan viitattavan pelkkään muusikoille maksettavaan kappaleiden tai levyjen myyntiperusteiseen korvaukseen. Tekijänoikeuden alaiset teosto- ja gramexmaksu ovat lisenssimaksuja. Televisiomaksu ja yksityisen kopioinnin hyvitysmaksu ovat myös kohtalaisen lähellä lisenssimaksua olevia veroluonteisia maksuja.


title: Joona Laukka

text: Joona Laukka (s. 30. kesäkuuta 1972 Helsinki) on suomalainen uransa lopettanut maantiepyöräilijä, joka kilpaili ammattilaisena vuosina 1995–2003. Laukka on osallistunut kaikkiin kolmeen suureen pyöräilyn ympäriajoon: Espanjan (v. 1998, sijoitus 85. ja v. 1999, sijoitus 42.), Italian (v. 1996, sijoitus 14.) ja Ranskan ympäriajoon (v. 1997, sijoitus 35. ja 1998, keskeytys).


title: Joona Laukka

text: Laukka aloitti uransa Festina-tallissa vuonna 1995. Samassa tallisa hän jatkoi vuoteen 1997, jonka jälkeen kaudeksi 1998 hän siirtyi Lotto-Mobistar-talliin. Vuonna 1999 Laukka ajoi tallissa Acceptcard Pro Cycling, 2000 Sport Lisboa e Benfica ja vuonna 2001 Elite 2/3. Selkävaivojen vuoksi rikkonaiseksi jäänyt, Jean Delatour -joukkueessa ajettu kausi 2002 jäi Laukan uran viimeiseksi.


title: Pauli Pitkänen

text: Paul (Pauli) Einar Pitkänen (2. joulukuuta 1911 Nilsiä – 28. syyskuuta 1941 Siilinjärvi) oli suomalainen maastohiihtäjä ja maailmanmestari.


title: Pauli Pitkänen

text: Pitkänen voitti kolme kultaa hiihdon maailmanmestaruuskilpailuissa, kaksi Lahdessa vuonna 1938 ja yhden Zakopanessa vuonna 1939. Vuoden 1938 kisoissa hän voitti kullat 18 kilometrin matkalla ja 4 × 10 kilometrin viestissä. Vuonna 1939 hän voitti kultaa 4 × 10 kilometrin viestissä yhdessä Olavi Alakulpin, Eino Olkinuoran ja Klaus Karppisen kanssa sekä sijoittui 18 kilometrin matkalla 11:nneksi.


title: Pauli Pitkänen

text: SM-kilpailuissa Pitkänen sijoittui parhaimmillaan neljänneksi 17 kilometrillä vuonna 1937. Hän voitti Puijolla 17 kilometrin hiihdon vuosina 1933, 1934, 1935, 1937 ja 1938 sekä Ounasvaaralla 15 kilometrin kilpailun vuonna 1937. Holmenkollenilla hän sijoittui 17 kilometrillä toiseksi vuonna 1937.


title: Pauli Pitkänen

text: Urallaan Pauli Pitkänen edusti Sänkimäen Hakaa, Savon Sisua ja Puijon Hiihtäjiä. Hänen veljensä Lauri ja Aaro Pitkänen olivat kansallisen tason hiihtäjiä.


title: Pauli Pitkänen

text: Talvisodassa Pitkänen oli ensin alikersanttina Jalkaväkirykmentti 38:n hiihtojoukoissa, mutta joutui sodan ratkaisupäivinä kiväärimieheksi Laatokan rannoille ja saariin. Petäjäsaaressa hän haavoittui 4. maaliskuuta 1940 saatuaan kranaatinsirpaleen reiteensä. Kaksi päivää myöhemmin Petäjäsaaren epätoivoisessa puolustuksessa kaatui yhden päivän aikana ainakin 117 suomalaista, heistä 46 rantasalmelaisia ja 23 nilsiäläisiä.


title: Pauli Pitkänen

text: Pitkänen ylennettiin taisteluansioistaan kersantiksi ja määrättiin upseerikouluun. Jalkavamma ei kuitenkaan parantunut, ja syksyllä 1940 hän joutui takaisin sairaalaan. Jalka halvaantui, ja hiihtäjä joutui sittemmin liikkumaan invaliidikepin avulla.


title: Pauli Pitkänen

text: Jatkosodan alkaessa kesällä 1941 Pitkänen lähti vapaaehtoisena kotirintaman tehtäviin. Nilsiän suojeluskuntalaiset olivat 18. elokuuta eräässä koulussa järjestelemässä kuntansa kaatuneiden varusteita. Niistä löytyi käsikranaatti, ja sitä käsitellessä Pitkänen huomasi sen syttyvän. Hän aikoi heittää kranaatin ikkunasta ulos, mutta pihalla oli lapsia leikkimässä. Muut ryntäsivät huoneesta ulos, mutta invalidikepin avulla liikkunut Pitkänen ehti vain heittäytyä lattialle makaamaan, ennekuin kranaatti räjähti. Hän sai vaikeita vammoja ja kuoli sairaalassa kuusi viikkoa myöhemmin 28. syyskuuta 1941.


Satakunnan ammattikorkeakoulun opiskelijakunta SAMMAKKO (engl. "The Student Union of Satakunta University of Applied Sciences") on Satakunnan ammattikorkeakoulussa toimiva ammattikorkeakoululain mukainen opiskelijakunta.


title: Satakunnan ammattikorkeakoulun opiskelijakunta

text: Opiskelijakunnan tehtävänä on valita opiskelijoiden edustajat ammattikorkeakoulun hallitukseen ja muihin monijäsenisiin toimielimiin. Lisäksi opiskelijakunta toimii jäsentensä yhdyssiteenä ja edistää heidän yhteiskunnallisia, sosiaalisia ja henkisiä sekä opiskeluun ja opiskelijan asemaan yhteiskunnassa liittyviä pyrkimyksiään.


text: Opiskelijakunnan toiminta käynnistyi 1. elokuuta 2005, jolloin aiemmin opiskelijakunnan tehtäviä ammattikorkeakoulussa hoitaneen Satakunnan ammattikorkeakoulun opiskelijat SAMMAKKO ry:n toiminta siirrettiin opiskelijakunta SAMMAKKOlle. SAMMAKKO ry on alun perin perustettu jo 27.11.1996, jolloin opiskelijakunnankin toiminnan voidaan katsoa varsinaisesti saaneen alkunsa. Vuodesta 1992 SAMMAKKO ry:n perustamiseen asti ammattikorkeakoulussa toimi rekisteröimätön opiskelijaedustajisto, johon kuului kaksi opiskelijaa jokaisesta ammattikorkeakoulun silloisissa yksiköissä toimineista opiskelijayhdistyksistä.


text: Opiskelijakunnan jäsenyys on vapaaehtoinen. Jäseneksi voivat liittyä kaikki Satakunnan ammattikorkeakoulussa tutkintoon opiskelevat opiskelijat, jäseniä opiskelijakunnalla on kaikilla ammattikorkeakoulun toimintapaikkakunnilla eli Porissa, Raumalla, Kankaanpäässä ja Huittisissa. Jäseneksi liittyvä saa opiskelijakortin, joka oikeuttaa opiskelija-alennuksiin. Yhteensä opiskelijakunnalla on jäseniä n. 3000.


text: Opiskelijakunnan toimistot sijaitsevat Porin kampuksella osoitteessa Satakunnankatu 23 sekä Rauman kampuksella osoitteessa Satamakatu 26. Porin toimistolla työskentelee opiskelijakunnan pääsihteeri ja tuutoroinnin sekä liikunnan asiantuntija. Raumalla puolestaan työskentelee viestinnän ja edunvalvonnan asiantuntija.


text: Ylintä valtaa opiskelijakunnassa käyttää jäsenten joka syksy vaaleilla valitsema edustajisto. Edustajisto nimittää hallituksen, joka huolehtii käytännön toimintaan liittyvistä päätöksistä ja asioiden hoitamisesta yhdessä työntekijöiden kanssa.


text: Opiskelijakunta on Suomen opiskelijakuntien liitto SAMOK ry:n sekä Opiskelijoiden liikuntaliitto OLL:n jäsen.


text: 1.1.2015 - 31.12.2015 Edustajiston puheenjohtaja Taavi Tingander // Hallituksen puheenjohtaja Jaakko Lehtonen


text: 1.1.2016 - 31.12.2016 Edustajiston puheenjohtaja Karam Al-Murani // Hallituksen puheenjohtaja Nuppu Strandberg


text: 1.1.2017 - 31.12.2017 Edustajiston puheenjohtaja Maiju Mikkonen // Hallituksen puheenjohtaja Marko Grönlund


text: 1.1.2018 - 31.12.2018 Edustajiston puheenjohtaja Jaakko Mäkimattila // Hallituksen puheenjohtaja Tuomas Saarnilahti


text: 1.1.2019 - Edustajiston puheenjohtaja Kristiina Jussila // Hallituksen puheenjohtaja Juho Paavola


title: Peugeot 406

text: Peugeot 406 on Peugeot’n vuosina 1995–2004 valmistama ylemmän keskiluokan henkilöauto. Malli tuli Peugeot 405:n seuraajaksi ja sen korvasi Peugeot 407. Auto suunniteltiin Citroën Xantian alustalle, kuitenkin ilman kaasunestejousitusta. Malli sai erityistä kiitosta hyvästä ajettavuudestaan ja matkustusmukavuudestaan. Kritiikki puolestaan kohdistui monia kilpailijoita heikompaan kolariturvallisuuteen. Vuoden 1997 Euro NCAP -kolaritestistä 406 sai tulokseksi vain kaksi tähteä viidestä. Vikojakin oli jonkin verran keskimääräistä enemmän.


title: Peugeot 406

text: Peugeot 406 esiteltiin syksyllä 1995 vanhentuneen 405:n seuraajaksi. Ulkomittojen osalta koko oli kasvanut huomattavasti, mutta sisätilat pysyivät suunnilleen samoina kuin edeltäjässä, ollen kuitenkin luokkansa parhaimpia. Rakenteellisista uudistuksista suurin oli taka-akseliston monivarsituenta.


title: Peugeot 406

text:
Moottorit olivat peräisin PSA-konsernin aiempien mallien valikoimasta, eivätkä ne enää olleet kaikista ajanmukaisimpia. Tämän vuoksi suorituskyky ja polttoaineenkulutus olivat kilpailijoita huonommat. Bensiinimoottorit olivat 16-venttiiliset 1,8- (112 hv) ja 2,0-litraiset (135 hv). Turbodieselit olivat 1,9- (90 hv) ja 2,1-litraiset (110 hv). Vuonna 1996 mallistoa täydensivät uudet bensiinimoottorit 1,8 8V (90 hv), 2,0 Turbo (150 hv) ja 3,0 V6 (190 hv), joka oli kehitetty Renault’n kanssa. Joissain maissa oli saatavana myös 1,6-litrainen bensiinimoottori.
Perusmalli SL oli melko niukasti varusteltu. Vakiona oli kuljettajan turvatyyny, ABS-jarrut, kauko-ohjattava keskuslukitus, kaksiosainen takaselkänoja, sähköikkunat edessä ja takaistuimen keskikyynärnoja.


title: Peugeot 406

text:
Seuraavassa ST-mallissa oli lisäksi matkustajan turvatyyny, plyysiverhoilu, kojelaudan puujäljitelmäkoristeet, kierroslukumittari ja kuljettajan istuimen korkeussäätö.
Malliston huipulla olleeseen SV:hen kuului puujäljitelmäkoristeet myös ovissa, sisävalon viive, ulkolämpö- ja öljymäärän mittari sekä sähköikkunat takana. 2,0 Turbo- ja 3,0 V6 -malleissa oli lisäksi kevytmetallivanteet, ja niihin sai automaattivaihteiston lisävarusteena.V6-moottorin yhteydessä vuonna 1996 esiteltiin uusi varustetaso SVE, jossa oli sähkösäätöiset nahkaistuimet, ilmastointi ja ajotietokone.


title: Peugeot 406

text: Alkuvuodesta 1997 esiteltiin farmarimalli Grand Wagon, jonka 526 litran tavaratila oli luokkansa suurimpia. Pituutta oli 17 senttimetriä sedania enemmän. Tavaratilaan sai myös kahden istuttavan lisäistuimen. Samana keväänä tuli myös Pininfarinan suunnittelema ja Italiassa valmistama nelipaikkainen coupé-malli. Se oli sedania kuusi senttiä pidempi ja viisi senttiä matalampi. Ulkonäkö erosi etenkin keulan osalta muista malleista. Moottorivaihtoehdot olivat 2,0 ja 3,0 V6.


title: Peugeot 406

text: Vuoden 1998 syksynä dieselvalikoimaa täydensi uusi 2,0-litrainen (110 hv) HDi.


title: Peugeot 406

text: Keväällä 1999 Peugeot 406 koki uudistuksia. Facelift-mallissa oli uudet aikaisempaa leveämmät ajovalot ja suurempi musta maski. Sedanin takavalot oli jaettu vaakasuoralla listalla kahtia, ja farmariin tuli uusi takapuskuri. Alustassa ainoa muutos oli uudet iskunvaimentimet. Uusi 2,0-litrainen bensiinimoottori oli 20 prosenttia edeltäjäänsä kevyempi. Suorituskyky ja taloudellisuus olivat myös paremmalla tasolla. 110-hevosvoimaisen HDi:n rinnalle tuli 90-hevosvoimainen versio. Kaikissa malleissa oli nyt 15 tuuman pyörät. Tavaratila kasvoi hieman, kun hattuhyllyä nostettiin neljä senttimetriä ylemmäksi. Sisällä oli uusi ohjauspyörä ja kromikehyksiset mittarit, ja sisustusmateriaalit olivat aiempaa laadukkaampia. Vakiovarusteisiin lisättiin öljymäärän mittari. Istuinten reisituki oli aikaisempaa parempi ja kaikissa malleissa oli nyt korkeussäätö vakiona. Kolariturvallisuudessa yllettiin nyt kolmen tähden tasolle, mutta sivutörmäyssuoja oli edelleen huono sivuturvatyynyistä huolimatta.Perusmalli SL:ssä oli nyt neljä turvatyynyä, sisävalon viive ja kolme pääntukea takaistuimella. SL:n ja ST:n väliin tuli uusi SR-varustetaso, jonka 2,0-litraisessa mallissa oli lisäksi manuaali-ilmastointi. ST:ssä oli kaksivärinen verhoilu, automaatti-ilmastointi, tuulilasinpyyhkijöiden sadetunnistin, radio/kasettisoitin, sähköpeilit, sumuvalot ja kuljettajan istuimen kallistussäätö. ST-varustelun sai 1,8- tai 2,0-litraisella bensiinimoottorilla sekä suuremmalla HDi:lla. SV-mallissa oli ajotietokone, sähkösäätöiset etuistuimet, kevytmetallivanteet ja sähköikkunat takana.


title: Peugeot 406

text: Vuoden 2000 uudistuksia olivat uusi paranneltu 3,0 litran moottori sekä 2,2-litrainen (133 hv) HDi.


title: Peugeot 406

text: Vuosimallin 2001 valikoiman uutuus oli 406 Sport, johon sisältyi ST:n lisäksi osittain nahkaverhoillut istuimet, 16 tuuman kevytmetallivanteet, nahkaverhoiltu ohjauspyörä ja kojelaudan alumiinikoristeet. Mallissa oli uusi 2,2-litrainen (158 hv) bensiinimoottori. Samalla esiteltiin myös 1,8 16V. Kaikissa 406-malleissa oli nyt levyjarrut takana, ajotietokone, sumuvalot ja kojelaudan puujäljitelmäkoristeet. ST sai sähköikkunat taakse, puujäljitelmäkoristeet oviin ja käsinojat etuistuimiin. 3,0-litraiseen SV:hen tuli ESP vakioksi.


title: Peugeot 406

text: SL:n korvasi vuosimallin 2002 autoissa Mistral, jossa oli aiemman SR:n lisäksi myös ilmastointi ja tuulilasinpyyhkijöiden sadetunnistin. Kevään 2002 Spring-erikoismallissa oli ST:n lisäksi metalliväri ja kevytmetallivanteet.


title: Peugeot 406

text: 406 Coupé -mallia uusittiin keväällä 2003. Se sai keulalleen Peugeot’n uusia malleja vastaavan suurikokoisen etusäleikön. Sisäilmettä kohennettiin kromikoristuksilla. Samalla markkinoille tulivat uudet 406 Executive -mallit, joissa oli kromattu pakoputken pää ja etupuskurin reunus. Sisällä oli uudenlainen plyysiverhoilu ja kojelaudassa kromikoristeita. Kaikkiin malleihin tuli sähköikkunat myös taakse. ST-mallissa oli automaatti-ilmastointi ja SV:ssä ESP, vakionopeudensäädin sekä 16 tuuman kevytmetallivanteet.


title: Peugeot 406

text: Korvaajaksi tullut Peugeot 407 esiteltiin kesällä 2004, mutta 406 pysyi mallistossa vielä vuoden loppuun ja Coupé vuoteen 2005 saakka. Egyptissä 406:n valmistus jatkui vielä sen jälkeen, kun 407 oli jo korvannut sen muilla markkina-alueilla.


title: Pasi Peltonen

text: Pasi Peltonen (s. 17. helmikuuta 1972 Pori) on suomalainen entinen jääkiekkoilija. Pelipaikaltaan hän oli puolustaja.


title: Pasi Peltonen

text: Peltonen edusti koko urallaan 1993–2009 pelkästään Porin Ässiä, pelaten yli 800 SM-liigapeliä. Ässien kapteenina hän toimi 1998–2000 ja 2005–2007. Hän voitti SM-hopeaa kaudella 2005–2006 ja SM-pronssia kaudella 1994–1995. Peltonen oli pitkään kaikkien aikojen eniten rangaistusminuutteja kerännyt pelaaja SM-liigassa, mutta 19. lokakuuta 2012 Markus Kankaanperä ohitti hänet tilastoissa.


title: Pasi Peltonen

text: Vuonna 2018 Peltonen valmentaa Ässien C2-joukkuetta.


title: Pasi Peltonen

text: Kaudella 2018-2019 Peltonen on pelannut III-divisioonassa Lappi Liigaa pelaavan Suomen pohjoisimman jääkiekkoseuran ivalolaisen Tunturi-Kiekon puolustajana yhdessä ottelussa.


title: Metacafe

text: Metacafe on vuonna 2002 perustettu verkkosivusto, joka on erikoistunut omatekoiseen lyhytelokuvaviihteeseen. Metacafen käyttäjät jakavat tuhansia uusia videoita päivittäin. Palvelu tarjoaa myös työpöytäohjelmiston käyttäjille, jotka lataavat useita videoita päivittäin. Ohjelma pystyy lataamaan videoita, kun tietokone on toimettomana. Yhteisössä on myös arvostelujärjestelmä, jonka avulla voidaan suositella suosituimpia videoita.


title: Metacafe

text: Lokakuussa 2006 Metacafe aloitti Producer Rewards eli Tuottajapalkinnot -ohjelman, jossa videotuottajille maksetaan alkuperäisestä sisällöstä. Mikä tahansa video, joka saavuttaa 20 000 katsomiskertaa, on arvosteltu vähintään kolmen tähden arvoiseksi eikä riko tekijänoikeuksia tai mitään Metacafen yhteisön normeja, palkitaan 5 dollarilla joka 1000 katsomiskerrasta. 20 000 katsomiskerrasta tuottaja ansaitsee 100 dollaria, 200 000 katsomiskerrasta 1 000 dollaria ja 2 miljoonasta katsomiskerrasta 10 000 dollaria. Metacafen menestynein tuottaja Kipkay on ansainnut kesäkuuhun 2008 mennessä 107 414 dollaria.


title: Vanantaan kartano

text: Vanantaan kartano () on yksityisomistuksessa oleva kartano Janakkalassa, Kanta-Hämeessä. Vanantaan kartanon välittömässä naapurustossa on Kiipulan kylä.


title: Vanantaan kartano

text: Tilojen historiaa voidaan seurata aina 1500-luvulta asti, ja ensimmäiset omistajat on mainittu vuodelta 1539. Varsinaisesti kartanon alkuna voidaan pitää Alastalon ja Simolan tilojen muuttumista säterikartanoksi vuonna 1582. Tällöin Maunu Heikinpoika Spåre sai tiloihin oikeuden. Kustaa III:n vallankumouksessa 1772 aateloitu vänrikki Henrik Justander aateloitiin kuninkaalle tekemistään palveluksista 13. syyskuuta 1772, ja hän otti nimekseen Standertskjöld. Vasta hänen aikanaan muodostettiin Vanantaan fideikomissi eli sääntöperintötila, joka periytyisi kokonaisuudessaan suvun vanhimmälle miespuoliselle perilliselle.


title: Vanantaan kartano

text: Tuore aatelismies Henrik Standertskjöld osti ensiksi Kernaalan kylässä sijainneen Sikalan talon 1786 ja seuraavana vuonna Alastalon tilan 1787, kuitenkin hän ryhtyi systemaattisesti laajentamaan säteriään ja hankki seuraavat tilat: Vanantaan kylästä Sipilan tilasta puolet sekä puolikkaan Pukurin taloa, jonka nimi oli nyt Santala. Kernaalan kylästä hänen ostoksiinsa kuuluivat Isotalo, Sikala, Sipilä, Hofslagars, Nikkilä, Eskola, Mattila sekä Hajala. Melkkolan kylän Uotilan talon hän myös hankki itselleen.


title: Vanantaan kartano

text: Nykyinen linnaa muistuttava päärakennus on rakennettu vuosina 1900–1901, ja sen arkkitehtuuri muistuttaa ranskalaista barokkia. Sivurakennus on rakennettu vuosina 1911–1912 ja muistuttaa hieman jugendtyyliä. Sivurakennusta muutettiin hieman vuonna 1934. Muut ulkorakennukset ovat 1900-luvun alkupuolelta. Kartanoa ympäröi 1840-luvulla laajennettu vanha puisto. Vanantaa tarkoittaa nykykielellä ”Vanajan takaista”.Suurimmillaan Vanantaan kartanon pinta-ala on ollut 4 745 hehtaaria, mutta se on useassa otteessa pienentynyt. Vuonna 1909 muutti tilan torppareille 80 hehtaaria Hofslagarsin ja Sipilän tiloista. Lex Kallion perusteella myytiin torppareille loputkin Sipilän ja Hofslagarsin tiloista sekä Uotilan talo Melkkolan kylästä. Vuonna 1927 kaavoitettiin 18 hehtaaria tonttimaaksi Leppäkosken aseman kohdalta. Vanantaan kartanon pinta-ala oli vuonna 1931 yhteensä 2 694 hehtaaria, josta peltoa 325 hehtaaria, puistoa 6,5 hehtaaria ja metsää 2 000 hehtaaria. Siirtoväen asuttamiseen toisen maailmansodan jälkeen luovutettiin Kernaalan kylässä sijainneet talot.


title: Vanantaan kartano

text: Vuonna 1900–1901 rakennettiin kartanon nykyinen päärakennus, jonka suunnitteli arkkitehti Waldemar Aspelin. Rakennus on Hämeelle ja viereiselle Leppäkoskelle tyypillistä poltettua punatiiltä. Rakennus on saanut vaikutteita ranskalaisesti barokista, jota edusti myös samaan sukuun kuuluneen Hugo Standertskjöldin omistaman Aulangon päärakennus. Rakennukseen tehtiin kolmeen kerrokseen yhteensä 30 huonetta.


title: Vanantaan kartano

text: Lähelle uutta päärakennusta, alueella sijaitsevaan puistoon entisen päärakennuksen paikalle pystytettiin arkkitehti Max Relanderin piirustusten mukaan "Huvila". Tämä rakennettiin vuosina 1911–1912, ja siinä on 14 huonetta. Huvilassa on selkeät jugend-tyylin vaikutteet. Tämä vierastalo oli ajatuksena myös omaksuttu Aulangolta.


title: Montaja

text: Montaja on saari Perämerellä Simon kunnan edustalla. Saari on pinta-alaltaan kunnan toiseksi suurin. Se sijaitsee noin kahden kilometrin päässä mantereelta Simoniemen kylän eteläpuolella.


title: Montaja

text: Montajassa sijaitsee Simon seurakunnan leirikeskus sekä luonnonsuojelualue.


title: Montaja

text: Vuonna 1975 saarelle siirrettiin Simon pappilasta renkitupa. Siirtotyön suunnitelman laati Valdemar Svanberg. Renkitupa toimii leirikeskuksen päärakennuksena.


title: Deformaatioretrakti

text: Topologiassa retrakti kutistaa koko avaruuden aliavaruudelleen. Deformaatioretrakti on kuvaus, jonka ideana on kutistaa avaruus aliavaruudelleen jatkuvalla tavalla.


title: Deformaatioretrakti

text: Olkoon "X" topologinen avaruus ja "A" "X":n aliavaruus "X". Jatkuva kuvaus formula_1 on "retrakti" jos "r":n rajoittuma "A":han on "A":n identtinen kuvaus"A", eli formula_2 kaikilla "A":n alkioilla "a". Huomaa, että retraktio kuvaa "X":n surjektiivisesti "A":lle. Tällöin "A":ta sanotaan "X":n retrektiksi.


title: Deformaatioretrakti

text:
Jatkuva kuvaus formula_3 on deformaatioretrakti jos kaikilla "X":n alkioilla "x", "A":n alkioilla "a", ja välillä [0, 1] olevalla reaaliluvulla "t" on voimassa,
Siten deformaatioretrakti on homotopia "X":n identtisen kuvauksen ja "X":n retraktin "A":lle väillä. "A":ta kutsutaan "X":n deformaatioretraktiksi.


title: Deformaatioretrakti

text: Huomaa, että vaikka homotopia on kuvausten välinen ekvivalenssirelaatio, deformaatioretrakti ei ole avaruuksien välinen ekvivalenssirelaatio. Yleensä derofmaatioretraktissa avaruus kutistuu toisen avaruuden osajoukoksi. Kuitenkin deformaatioretrakti on siinä mielessä samantapainen käsite kuin homotopiaekvivalenssi, että kaksi avaruutta ovat homotopiaekvivalentteja keskenään jos ja vain jos kumpikin avaruus muuntuu deformaatioretraktissa samaksi avaruudeksi. Tämä on ekvivalenssirelaatio.


title: Deformaatioretrakti

text: Jokainen topologinen avaruus, joka voidaan muuntaa deformaatioretraktilla pisteeksi on kutistuva. Kutistuvuus on kuitenkin heikompi ehto kuin deformaatioretrakti, sillä on olemassa kutistuvia avaruuksia, joita ei voida muuntaa pisteeksi deformaatioretraktin avulla.


title: Kristologia

text: Kristologia (kr. "Khristos", Kristus ja "logos", tieto) on tutkimusta Kristuksen asemasta teologiassa. Toisaalta termillä voidaan viitata jonkun ajattelijan käsityksiin Kristuksesta.


title: Kristologia

text: Spekulatiivista kristologiaa voidaan pitää hellenistisenä lisänä alun perin soteriologiseen teologiaan.


title: Kristologia

text: Kristologian ongelmat ovat Lessingin mukaan:


title: Tiuranen

text: Tiuranen on asumaton saari Perämerellä Simojoen suulla Simon kunnassa. Se on yksi Saikanselän saarista ja pinta-alaltaan Simon kunnan suurin saari. Saari sijaitsee runsaan kahden kilometrin päässä mannermaalta.


title: Tiuranen

text: Maannousun vuoksi Tiurasesta voi laskuveden aikaan kävellä saaren koillispuolella sijaitsevaan Paskaleton saareen.


title: Kvartodesimaanit

text: Kvartodesimaanit olivat niitä varhaisia kristittyjä, jotka viettivät kristittyä pääsiäistä samaan aikaan kuin juutalaiset omaa pääsiäistään (14. Nisán-kuuta). Heitä oli lähinnä idässä. Heidän vastustajansa, jotka aikaa myöten voittivat, viettivät kristittyä pääsiäistä Nisán-kuun 14:ttä seuraavana sunnuntaina. Anti-kvartodesimaanien kanta vahvistettiin Nikaian ensimmäisessä kirkolliskokouksessa vuonna 325, mutta kvartodesimaaneja esiintyi vielä 300-luvun jälkipuoliskolla.


title: Hevoskastanja

text:
Hevoskastanja eli balkaninhevoskastanja ("Aesculus hippocastanum") on suuri puu, jota kasvaa luonnonvaraisena Balkanin vuoristoissa, Kreikassa, Albaniassa, Makedoniassa, Serbiassa ja Bulgariassa. Hevoskastanjaa käytetään koristepuuna laajasti lauhkealla vyöhykkeellä, ja sitä voidaan käyttää istutettuna koristepuuna hyvämaaperäisillä, aurinkoisilla ja avarilla paikoilla Suomen etelärannikolla. Hevoskastanjaa käytetään puistopuuna, mutta harvoin katupuuna, koska sen kuori vioittuu herkästi. Hevoskastanjan etuna on kirvattomuus esimerkiksi verrattuna puistolehmukseen, mutta hevoskastanjan siitepöly saattaa haitata allergikkoja. Suomessa hevoskastanjalla ei ole tuholaisia. Hevoskastanjan siemenet eivät ole syötäviä.
Hevoskastanjan lehdet, kukat ja siemenet sisältävät myrkyllistä eskuliinia (CHO) ja eskiinia (CHO).


title: Hevoskastanja

text: Balkaninhevoskastanja kasvaa noin 15 metriä korkeaksi ja avoimella paikalla sen latvuksesta voi tulla jopa kymmenen metriä leveä. Sen lehdet koostuvat 5–7 lehdykästä. Kukinto on pystyasentoinen, terttumainen, hedelmä piikkikuorinen. Kypsä hedelmä halkeaa ja sen sisältä pulpahtaa kiiltävä punaruskea siemen.


title: Hevoskastanja

text: Hevoskastanja ei siedä kuumia kesiä, minkä vuoksi se menestyy Pohjois-Euroopassa ja etelämpänä vuoristoissa ja varjossa. Ruotsiin balkaninhevoskastanja tuotiin 1600-luvulla. Se kestää suolaa, mutta kuori vioittuu helposti.


title: Hevoskastanja

text: Hevoskastanja on erittäin yleinen puu Kiovan keskustassa, minkä vuoksi on sanottu, että kaupungin läpi voi kävellä poistumatta hetkeksikään kastanjoiden varjoista.


title: Hevoskastanja

text: Suomessa hevoskastanja menestyy parhaiten menestymisvyöhykkeillä I ja II, mahdollisesti myös vyöhykkeellä III. Siemenet valmistuvat Etelä-Suomessa syksyllä, ja ne on kylvettävä syksyllä, sillä hevoskastanja tarvitsee kylmän kauden itääkseen. Ennen kylvöä siemenen pitää pysyä kosteana, joten sitä voi säilyttää vaikka kosteisiin talouspapereihin käärittynä viileässä paikassa, esimerkiksi ulkona. Hevoskastanja viihtyy parhaiten avaralla ja aurinkoisella paikalla, ja kasvaa lopulta tuuhealatvaiseksi puuksi. Voidaan myös kasvattaa ruukussa, jolloin sekaan on hyvä sekoittaa väliainetta, kuten hiekkaa tai kevytsoraa. Pohjoisimmat havainnot Suomessa ovat Vaasan ympäristöstä ja Kyrönjoen alajuoksulta.


title: Hevoskastanja

text: Hevoskastanja on yksi druidien puuhoroskooppiin kuuluvista 22 puulajista. Hevoskastanjoita käytetään myös luonnonväriaineina, joiden avulla saadaan keltainen ja ruskea väriaine.


title: Hevoskastanja

text: Hevoskastanja on myös Nora Flemingin 2005 luoma puuvillakangaskuvio. Hevoskastanja-aiheinen kangas on ollut myös Marimekko-kankaana leningissä.


title: M/S Alpo

text:
Hinaaja M/S Alpo on Toppilan Möljä Oy:n omistama perinnelaiva. Alpolla on laituripaikka Toppilan entisen sataman alueella.
Alus rakennettiin United Boat Servicen telakalla City Islandilla Bronxissa New Yorkissa satamahinaajaksi. Aluksen tilaajana oli Yhdysvaltain maavoimat (Army transportation corps), sen alkuperäinen nimi oli "ST-335" ja se luovutettiin tilaajalle vuosien 1943 ja 1944 vaihteessa. ST-335 osallistui Normandian maihinnousuun liittyvään keinotekoisen sataman kokoamisoperaatioon.


title: M/S Alpo

text: Sodan jälkeen Suomen Kansanhuoltoministeriö osti Yhdysvaltain asevoimien ylijäämävarastosta 24 hinajaa - näiden mukana ST-335. Alukselle annettiin uusi nimi "DR-18" ja se lähetettiin miinanraivaustehtäviin Suomenlahdelle.


title: M/S Alpo

text: Oulun kaupunki osti aluksen ja teetti siihen muutostöitä F.W. Hollmingin Rauman telakalla, jotta alus soveltuisi Perämeren talvisiin olosuhteisiin. Miinanraivausalus muuttui satamahinaajaksi ja sai uuden nimen M/S Alpo Oulun silloisen apulaiskaupunginjohtajan Alpo Aution mukaan. Alpo toimi hinaajana ja satamajäänsärkijänä vuodet 1952–1971 ja avustavana hinaajana 1971–1990. Alpon korvasi Oulun sataman nykyinen satamahinaaja ja jäänsärkijä J/M Tuura. Jonkun aikaa alusta ylläpidettiin kriisiajan tarpeita varten, mutta 1990-luvun puolen välin jälkeen Alposta huolehtiminen on jäänyt vapaaehtoistyön varaan.


title: M/S Alpo

text: Alpo palasi Normandiaan maihinnousun 60-vuotisjuhliin, joita vietettiin 6. kesäkuuta 2004.


title: Tiurasenkrunni

text: Tiurasenkrunni on kivikkoinen saari Perämerellä Simon edustalla. Se sijaitsee noin 12 kilometrin päässä Simoniemen kylästä lounaaseen. Saaren itäpäässä on huonokuntoinen retkeilijöiden käyttöön tarkoitettu kamiinalämmitteinen autiotupa. Tuvassa on kaksi makuupaikkaa. Saarella ei ole venelaituria.


title: Tiurasenkrunni

text: Saari on noussut merestä 1500-luvulla, ja sieltä on löydetty kalastukseen ja hylkeenpyyntiin liittyvien rakennelmien jäännöksiä sekä kalkkiuuni. Rakennusten jäänteiden arvioidaan olevan peräisin 1600-luvulta.


title: Alpo (täsmennyssivu)

text: Alpo voi tarkoittaa ainakin seuraavia asioita:


title: Mariologia

text: Mariologia on Neitsyt Mariaa ja hänen asemaansa pelastusjärjestyksessä tutkiva teologian alue. Mariologinen tutkimus keskittyy pääasiassa katolisen kirkon piiriin.


title: Mariologia

text: Kirkkojen käsitystä Mariasta ja Mariaan kohdistuvaa kunnioitusta tutkitaan teologisista oppiaineista etupäässä dogmatiikassa, joka muutoinkin tutkii kirkkojen oppia ja opillisia käsityksiä.


title: Mariologia

text: Koska kristillisillä kirkkokunnilla on Mariasta jonkin verran erilaisia käsityksiä, mariologia on myös kirkkojen välisten ekumeenisten keskustelujen kohteena. Tämän vuoksi mariologiaa tutkitaan myös ekumeniikassa. Mariologian juuret ovat Raamatun kertomuksissa, minkä vuoksi mariologisella tutkimuksella on kiinnekohdat myös Uuden testamentin eksegetiikkaan.


title: Mariologia

text: Ortodoksisessa ja katolisessa kirkossa Marialle osoitetaan suurta kirkollista kunnioitusta. Mariaa kuten muitakaan pyhiä ei rukoilla sanan varsinaisessa merkityksessä, vaan Marialta pyydetään esirukouksia. Marialla osoitetaan kunnioitusta (adoraatio), kun taas todellinen palvonta (vere latreia) kuuluu Jumalalle.


title: Mariologia

text: Tunnetuimpia rukouksia ovat ave Maria -rukous sekä Marialle omistettu ruusukkorukous.


title: Mariologia

text: Reformaatiossa ei vastustettu Marialle osoitettua kirkollista kunnioitusta. Päinvastoin, Mariaa pidettiin hurskaana Jumalan äitinä. Luther kirjoitti selitysteoksen Marian ylistyslauluun (Magnificat). Reformaatiossa kuitenkin vastustettiin Marialle osoitettua liiallista kansanhurskautta. Erityisesti kritisoitiin Marialle osoitettuja rukouksia, ja muun muassa ruusukkorukousta pidettiin "hyödyttömänä" (Augsburgin tunnustuksen puolustus: Pyhien avuksihuutaminen; Luostarilupaukset). Tästä huolimatta myös reformaatiossa ajateltiin, että Maria ja kaikki pyhät rukoilevat joka hetki taivaassa ihmisten puolesta.


title: Mariologia

text: Raamatun kertomusten mukaan Maria oli neitsyt, koskematon, tullessaan raskaaksi, ja tapahtui Jumalan Pyhän Hengen vaikutuksesta (Matt. 1: 18-20, Lk. 1: 26-37). Tämä käsitys on otettu myös apostolisen uskontunnustuksen lauseeseen "syntyi neitsyt Mariasta"; Nikaian-Konstantinopolin uskontunnustuksen mukaan "tuli lihaksi Pyhästä Hengestä ja neitsyt Mariasta ja syntyi ihmiseksi".


title: Mariologia

text: Kirkossa kehittyi tämän lisäksi käsitys, että Maria on ikuinen neitsyt ("semper virgo"). Käsitys Marian ikuisesta neitsyydestä on ortodoksisen ja katolisen kirkon tavanomainen käsitys, mutta esiintyy myös luterilaisissa tunnustuskirjoissa. Käsitys Marian ikuisesta neitsyydestä syntyi varsin varhain ja siitä oli vahva kirkollinen traditio 300-luvulla. Lännessä käsitys vahvistettiin paikallisessa Lateraanikokouksessa 649.


title: Mariologia

text: Protestanttisissa kirkkokunnissa on esiintynyt sola scriptura -periaatteen johdosta vastustusta "semper virgo" -käsitystä vastaan, koska Uudessa testamentissa mainitaan useaan kertaan Jeesuksen sisarukset (Lk. 8:19-21, Mk. 6:3, Jh. 7:3-5, Ap.t. 1:14, 1 Kr. 9:5, Gal 1:19). Tämän vuoksi Mariaa voisi kutsua neitsyt Mariaksi, mutta ei ikuiseksi neitsyeksi. Näitä käsityksiä vastaan on sanottu, että sanat veli ja sisar ajan juutalaisessa ympäristössä viittasivat myös muihin sukulaisiin. Kirkollinen traditio on tältä osin pitänyt Raamatussa mainittuja henkilöitä Jeesuksen serkkuina. Raamattuperusteena on mainittu profeetta Hesekieliin, jonka temppelin portista lausumansa sanat on allegorisesti tulkittu viittaavan Marian kohtuun (Hes. 44:2).


title: Mariologia

text: Eksegeettinen tutkimus on usein pitänyt käsitystä Jeesuksen neitseellisestä syntymisestä kristinuskolle myöhäsyntyisenä käsityksenä, koska se esiintyy vasta noin 90-luvulla kirjoitetuissa evankeliumeissa (Mt., Lk.). Eksegeettinen tutkimus on herättänyt vastustusta ja johtanut keskusteluun Raamatun arvovallasta ja erehtymättömyydestä, eli raamattuteologisista käsityksistä.


title: Mariologia

text: Marian epiteettinä käytetään nimitystä jumalansynnyttäjä tai Jumalan äiti ("theotokos, Mater Dei"). Areiolaiskiistan aikana keskusteltiin siitä, voiko Mariaa kutsua jumalansynnyttäjäksi vai pelkästään Kristuksen synnyttäjäksi. Marian kutsuminen jumalansynnyttäjäksi on siten enemmänkin kristologinen kannanotto kuin itse Mariaa koskeva käsitys.


title: Mariologia

text: Marian kutsuminen Jumalan äidiksi vahvistettiin Efesoksen kirkolliskokouksessa vuonna 431. Nimitys hyväksytään myös luterilaisessa kirkossa (Yksimielisyyden ohje: 8. Kristuksen persoona).


title: Mariologia

text: Roomalaiskatolisen kirkon käsityksen mukaan Maria itse syntyi perisynnittömästi ("immaculata conceptio"). Marian perisynnittömyydestä käytiin keskustelua lähes koko kristinuskon historian ajan. Ajatus esiintyy jo Augustinuksella, joka katsoi Marian olevan perisynnitön: "Autuaan Neitsyen (eli Marian) tapauksessa meidän tulee tehdä poikkeus (puhuttaessa perisynnistä)." Dogmin julisti paavi Pius IX konstituutiossa "Ineffabilis Deus" 8.12.1854. Dogmin mukaan Maria varjeltiin perisynniltä ainutlaatuisella tavalla historiassa Kristuksen ansioiden tähden. Muut kirkkokunnat eivät tunnusta dogmia Marian perisynnittömästä sikiämisestä.


title: Mariologia

text: Katolisella kirkolla on dogmi perisynnittömän Marian taivaaseenottamisesta ("assumptio Mariae"). Dogmin julisti paavi Pius XII 1.11.1950 konstituutiossa "Munificentissimus Deus". Dogmin mukaan Maria otettiin maallisen elämänsä päätteeksi ruumiineen ja sieluineen taivaaseen. Dogmin muotoilu jättää avoimeksi, kokiko Maria fyysistä kuolemaa.


title: Mariologia

text: Ortodoksisella kirkolla on opetus Marian kuolonuneen nukkumisesta. Ortodoksisen käsityksen mukaan Maria koki inhimillisen kuoleman, jolloin hänen sielunsa otettiin Jumalan luo. Marian ruumis kuitenkin herätettiin kuolleista kolmantena päivänä ja otettiin taivaaseen. Käsityksen mukaan Maria elää nyt ylösnousseena ruumiillisesti taivaassa.


title: Mariologia

text: Protestanttisen kirkkokunnat eivät hyväksy käsitystä Marian ruumiillista taivaaseenottamisesta, vaikka esimerkiksi anglikaanit ja luterilaiset kirkot opettavat, että kaikki pyhät, Maria mukaan lukien, rukoilevat taivaassa kristittyjen puolesta.


title: Space Invaders

text: Space Invaders on Tomohiro Nishikadon (tunnetaan myös nimellä Toshihiro Nishikado) suunnittelema, vuonna 1978 julkaistu kolikkopeli. Sitä valmisti Taito Corporation ja myöhemmin lisenssillä Yhdysvalloissa Bally Midway. Japanissa julkaistua "Space Invadersia" pidetään yhtenä kaikkien aikojen merkittävimmistä videopeleistä. Vaikkakin peli on nykystandardeilla mitaten alkeellinen, se oli (esimerkiksi "Pac-Manin" ja "Breakoutin" ohella) eräs modernin videopelin uranuurtajista.


title: Space Invaders

text: "Space Invadersin" käännös Atari 2600:lle vuonna 1980 oli jättimenestys ja niin sanottu killer application, sillä jotkut ostivat konsolin pelkästään sen vuoksi. Space Invadersin suosion jälkeisinä vuosina Atari johti videopelimarkkinoita, vaikka tarjolla olisi ollut kehittyneempiäkin konsoleita.


title: Space Invaders

text: Pelaaja liikuttelee ruudun alalaidassa olevaa lasertykkiä vasemmalle ja oikealle ampuen yläpuolelta rivimuodostelmassa lähestyviä avaruusolentoja. Viholliset "marssivat" edestakaisin ja jokaisen käännöksen yhteydessä siirtyvät hieman alaspäin. Tehtävänä on tuhota niin paljon vihollisia kuin mahdollista väistellen samalla niiden ampumia säteitä ja pommeja, joiden osumasta lasertykki tuhoutuu. Jos lasertykki tuhoutuu kolme kertaa, tai yksikin avaruusolioista pääsee ruudun alalaitaan saakka, peli loppuu. Silloin tällöin ruudun yläreunaan ilmestyy bonus-avaruusalus, jonka tuhoamisesta saa lisäpisteitä.


title: Space Invaders

text: Sitä mukaa, kun pelaaja tuhoaa vihollisia, ne nopeuttavat liikkumistaan, kunnes ruudulla on vain yksi nopeasti liikkuva avaruusolio. Kun se on tuhottu, tulee ruutuun uusi muodostelma vihollisia, joka aloittaa "marssimisen" yhtä riviä alempaa kuin edellinen erä. Pelaajan lasertykin yläpuolella on neljä suojakilpeä. Niiden taakse voi suojautua vihollisen ammuksilta; kilvet kuitenkin tuhoutuvat pikkuhiljaa osumista.


title: Space Invaders

text: Yksi "Space Invadersin" keskeisistä piirteistä oli, että mitä enemmän vihollisia tuhotaan, sitä nopeamin jäljelle jääneet liikkuvat. Hyökkäysaallon alussa nopeutus on pieni, mutta suurenee dramaattisesti loppua kohti. Toiminto oli alun perin suunnittelematon seuraus pelin ohjelmointitavasta – kun ohjelman piti liikutella harvempia vihollisia, se pystyi päivittämään näytön nopeammin – mutta kehitystiimi päätti säilyttää piirteen.


title: Space Invaders

text:
"Space Invadersin" keskusyksikkönä käytettiin 2 MHz:n Intel 8080 -suoritinta. Grafiikka toteutettiin yhdellä pääsuorittimen muistiavaruudesta mapatulla bittitasolla. Äänitehosteet tuotettiin kukin erillisellä elektroniikalla.
Pystyasentoon rakennetussa versiossa kuva näytettiin koteloon sijoitetun peilin kautta mustavalkonäytöstä. Kuva projisoitiin muovipaneeliin, jonka pelaaja näki. Heijastavan paneelin takana oli kuumaisema. Pystyasentoon rakennettuja pelejä oli kahta versiota: Taito Corporationin toteuttama malli, jossa ohjaus tapahtui joystickilla, sekä Bally Midwayn lisensoitu malli, jossa ohjaamiseen käytettiin nappeja ja kuvitus oli japanilaisversiota heikkolaatuisempaa.


title: Space Invaders

text: Koska laitteisto tuotti yksiväristä kuvaa, Taito lisäsi värit päällystämällä heijastavan ruudun värillisillä nauhoilla. Pelin ensimmäinen Japanissa julkaistu pöytämalli oli kuitenkin grafiikaltaan mustavalkoinen. Pelistä on valmistettu myös versiota, jossa näyttölaitteisto tuottaa aidosti värillistä grafiikkaa.


title: Space Invaders

text: "Space Invadersissa" ei ollut laitteistoa satunnaislukujen tuottamiseen, joten näennäisen satunnaiset UFOn tuhoamisesta saadut pistemäärät tuotettiin tiivistealgoritmilla perustuen pelaajan ampumien laukausten lukumäärään. Ennen pitkää kokeilijat havaitsivat, että suurimman pistemäärän bonus-avaruusaluksesta saa tuhoamalla sen 23. laukauksella, ja sen jälkeen 15 laukauksen välein. Pelin myöhemmissä versioissa tämä vika oli korjattu.


title: Space Invaders

text: Toinen tärkeä taktinen elementti pelissä on, etteivät viholliset voi ampua pelaajaa ollessaan ruudun alimmalla "rivillä".


title: Space Invaders

text: Lokakuussa 2005 Nishikado kertoi englantilaisen Edge-pelilehden haastattelussa, että avaruusolentojen ulkonäkö perustui H. G. Wellsin kuvaukseen klassisessa tieteisromaanissa "Maailmojen sota":


title: Space Invaders

text: Nishikado huomautti myös, että hänen alkuperäinen aikomuksensa oli suunnitella peli, jossa viholliset olisivat lentokoneita, mutta se osoittautui teknisesti liian vaikeaksi toteuttaa. Hän vastusti ihmishahmoisten vihollisten käyttöä (mikä olisi ollut helpompaa), koska hän uskoi, että on "moraalisesti väärin" kuvata pelissä ihmisten ampumista.


title: Space Invaders

text: Peliä pidetään ensimmäisenä videopelinä, jossa oli jatkuva taustamusiikki tai sen esi-aste. Myös äänien nopeutuminen pelitilanteen muuttuessa (vihollisten nopeutuessa) oli ensimmäisenä alalla.


title: Space Invaders

text: Pelin äänien todettiin vaikuttavan pelaajiin hätiköimisenä kun vastustajat laskeutuvat alemmas verrattuna samaan peliin ilman ääniä.


title: Space Invaders

text: Videopelejä oli olemassa jo ennen "Space Invadersia", ja sen julkaisuaikaan esimerkiksi Atarin "Pong" oli muutaman vuoden vanha. "Space Invaders" vangitsi kuitenkin yleisön mielenkiinnon tavalla, jollaista tuskin koskaan on pelien historiassa nähty. Sen science fiction -toiminta ja futuristinen ulkonäkö vetosivat "Star Wars" -huumaa elävään yleisöön.


title: Space Invaders

text: "Space Invadersin" valtava suosio huomattiin viihdeteollisuudessa. Vuoden sisällä julkaisustaan peli oli tuottanut satoja miljoonia dollareita voittoa, josta suurin osa tuli nuorilta ja kouluikäisiltä lapsilta. Yhdysvalloissa nuorten videopeli-innostus saavutti sellaiset mittasuhteet, että jotkut heistä kerjäsivät rahaa kaduilla, jotta voisivat jatkaa pelaamista.


title: Space Invaders

text: Ilmiö johti ensimmäisiin videopelien vastaisiin mielenilmauksiin, kun huolestuneet vanhemmat katsoivat videopelien vaikuttavan lapsiin haitallisesti. "Space Invadersin" tapauksessa ongelmana ei ollut niinkään sen abstrakti ja tyylitelty väkivalta, vaan se, ettei peliä voinut sanan perinteisessä merkityksessä "voittaa". Kriitikot huomauttivat, että pelaaja on voimaton ja voi ainoastaan viivyttää vääjäämätöntä tappiota. Heidän mielestään peli istutti nuoriin kyseenalaista ajattelutapaa ja vähensi kilpailullisuutta, minkä tarkoituksena oli ehkä haitata Yhdysvaltoja talouskilpailussaan Japania vastaan.


title: Space Invaders

text: Japanissa "Space Invadersin" suosio aiheutti kolikkopulan, kunnes liikkeellä olevien jenien määrä nelinkertaistettiin.


title: Space Invaders

text: Yksi "Space Invadersin" suosion syistä oli uudentyylinen pelitapa: sen julkaisuun saakka videopeleissä oli ollut kello, jonka rajoissa pelaaminen tapahtui. Peli loppui ajan (ja mahdollisen bonus-ajan) kuluttua umpeen. "Space Invadersissa" peli loppui vasta kolmen "elämän" kuluttua tai muukalaisten laskeuduttua ruudun alalaitaan. Pelaaja saattoi siis pelata niin kauan kuin taidot mahdollistivat.


title: Space Invaders

text: Kirjan "Stratford Video Gaming Records, 1980 Premiere Edition" (s. 79) Canadian National Exhibition -tapahtumassa saatu "Space Invadersin" ennätystulos on 1 114 020 pistettä, jonka pelasi kanadalainen 12-vuotias Eric Furrer.


title: Y-siipinen

text: Y-siipinen on avaruusalus kuvitteellisessa "Tähtien sota" -maailmassa.


title: Y-siipinen

text: Y-siipinen on Kapinaliiton hävittäjäpommittaja, joka on ollut käytössä Kloonisodista asti. Se on X-siipistä hitaampi, mutta sen aseistus on monipuolisempi – lasertykkien lisäksi siinä on ionikanuunapari protonipommeja, jotka tosin voidaan korvata myös protonitorpedoilla. Ihmispilotin lisäksi myös Y-siipinen tarvitsee astromekaanikkodroidin. Normaalisti Y-siipinen olisi värikkäiden metallilevyjen peitossa, mutta koska se tarvitsee jatkuvasti huoltoa, kapinallismekaanikot lopulta lakkasivat kiinnittämästä niitä takaisin ja siksi kapinaliiton Y-siipiset ovat melko karunnäköisiä. Y-siipisessä on X-siipisen tapaan hyperajo, elossapitojärjestelmä ja suojakilvet. Nimensä se on saanut siitä, että ylhäältäpäin katsottuna alus muistuttaa Y-kirjainta.


title: Y-siipinen

text: Y-siipisestä on olemassa myös kahden hengen variantti, jossa toinen henkilö korvaa aluksen tähtäystietokoneen.


title: Markionismi

text: Markionismi oli kristinoppia lähellä ollut gnostisismin haara. Roomassa gnostikko Markion Sinopelainen perusti vuonna 144 seurakunnan, joka lähestyi kristinuskoa (ollen sen vakavin kilpailija 200-luvun alkuun saakka), mutta hylkäsi Vanhan testamentin oikukkaan ja itsevaltiaan Luoja-Jumalan korostaen Kristuksen julistaman lempeän Jumalan eroavaisuutta siitä.


title: Markionismi

text: Uudesta testamentista Markion hyväksyi vain kriittisesti karsitun Luukkaan evankeliumin ja useimmat Paavalin kirjeet korostaen tekstin kirjaimellista tulkintaa ja vierastaen teologisia spekulaatioita. "Markionin kaanon" oli liikkeen pyhä kirja. Paavali oli ainoa oikea apostoli, joka yksin oli ymmärtänyt Jeesuksen radikaalit opetukset. Markion esitti dokeettista kristologiaa ja torjui ruumiin ylösnousemuksen.


title: Markionismi

text: Markionilainen kirkko oli järjestynyt vanhakatolisen kirkon tavoin: sillä oli piispoja, presbyteerejä ja diakoneja, samoin se omaksui kasteen ja ehtoollisen. Markionin kuoltua noin vuonna 160 hänen opetuslapsensa jatkoivat kirkon rakentamistyötä ja kehittivät oppia edelleen. Vanhakatolisen kirkon (mm. Irenaeuksen ja Tertullianuksen) vastustuksen vuoksi markionismi menetti merkityksensä lännessä 200-luvun aikana (idässä se piti puolensa 300-luvulle saakka), ja monet markionilaiset sulautuivat manikealaisuuteen.


title: Markionismi

text: Markionilaislahkon presbyteeri Metrodoros mainitaan naulitun ja poltetun yhdessä presbyteeri Pionioksen kanssa Smyrnassa noin 350-luvulla jaa. Eusebios ajoittaa tapahtuman Marcus Aureliuksen aikaan.


title: Cat Lee & Co

text: Cat Lee & Co on vuonna 2004 perustettu suomalainen musiikkiyhtye. Se sekoittaa musiikissaan jazzia, countrya, bluegrassia, swingiä ja bluesia. Cat Lee & Co julkaisi uuden albuminsa "Meaow" lokakuussa 2009. Yhtye hajosi vuonna 2012.


title: Tukipalvelu

text: Tukipalvelu voi olla esimerkiksi fyysisen tai henkisen tuen järjestämiseksi tuotettava palvelu (ulkoinen asiakas) tai kuten yritystoiminnassa, ydintehtävien hoitamista tukevaa toimintaa (sisäinen tai ulkoinen asiakas).


title: Aukusti Uotila

text: Aukusti Uotila (5. toukokuuta 1858 Urjala – 18. maaliskuuta 1886 Ajaccio, Korsika) oli suomalainen taidemaalari.


title: Aukusti Uotila

text: Uotilan vanhemmat olivat maanviljelijä Antti Uotila ja Ulrika Maria Laatu. Uotilan veljenpoikia olivat taidemaalari Antti Favén sekä kansatieteilijä ja sotilas Pertti Uotila. Uotila opiskeli Suomen Taideyhdistyksen piirustuskoulussa 1873–1876 ja Helsingin yliopiston piirustussalissa 1876–1877 Hjalmar Munsterhjelmin oppilaana. Ylioppilaaksi hän valmistui 1876. Uotila ryhtyi opiskelemaan lääkäriksi, mutta hän keskeytti opintonsa ja lähti Pariisiin, maalaten siellä 1877–1879 École des Beaux-Arts -akatemiassa K. Lehmannin johdolla. Tultuaan takaisin Suomeen lyhyeksi ajaksi 1879–1880 hän palasi Ranskaan, asuen useilla eri paikkakunnilla. Hänen elämäänsä varjostivat köyhyys ja huono terveys. Uotila menehtyi Korsikalla vain 27-vuotiaana keuhkotautiin, joka oli puhjennut 1881 hänen saatuaan vuotta aiemmin pahan kurkkutaudin. Hänet on haudattu Ajaccioon; hautajaisissa oli läsnä vain hänen italialaisen vuokraemäntänsä perhe.


title: Aukusti Uotila

text: Taiteilijana Uotila edusti realistista tyylisuuntaa. Uotilan parhaina töinä pidetään hänen Pariisin ajan tuotantoaan. Hänen teoksiaan on Ateneumissa, muun muassa "Syysmaisema kuutamossa" (1883) ja "Nizzan vihannestori" (1885). Suomen Taideyhdistys järjesti Uotilalle ja Johannes Takaselle yhteisen muistonäyttelyn syksyllä 1886.


title: Messaliaanit

text: Messaliaanit eli 'rukoilijat' olivat syyrialaisia askeetteja 300-luvulta lähtien; he elivät pelkästään kerjäämällä. 400-luvulla heitä syytettiin irstaudesta. He kirjoittivat teoksen "Asceticus", jonka Efesoksen kirkolliskokous tuomitsi vääräoppiseksi vuonna 431. Messaliaanit säilyivät keskiajalle saakka paulikiaaneina ja bogomiileina.


title: Millennialismi

text: Millennialismi eli kiliasmi on kristillinen millenarianismin muoto, uskoa siihen, että Jeesus palaa aikojen lopulla fyysisesti perustamaan tuhatvuotisen rauhan valtakunnan maan päälle.


title: Millennialismi

text: Useimmat oikeaoppiset (ei-gnostilaiset) kristityt olivat kiliasteja 100-luvulla; ainoastaan aleksandrialaiset kirkkoisät vastustivat sitä. Millennialismi perustui apokalyptiseen kirjallisuuteen, varsinkin Johanneksen ilmestyksen 20. lukuun (vrt. apokalyptiikka). Juutalaiskristityt kannattivat kiliasmia vielä 300-luvullakin, samoin 1400-luvun taboriitit.


title: Millennialismi

text: Millennialismia kannattivat myöhemmin myös mm. monet anabaptistit, Jehovan todistajat ja fundamentalistit.


title: Millennialismi

text: Luterilaiset Tunnustuskirjat tuomitsevat millennialismin harhaoppina.


title: D-Generation X

text: D-Generation X (tai lyhyemmin DX) oli Raw:ssa, World Wrestling Entertainmentissa (WWE) toimiva "ryhmä", jonka perustaja jäsenet olivat Triple H ja Shawn Michaels. Muut jäsenet olivat Attitude eran aikaan Chyna, Rick Rude, Mike Tyson, Bad Ass Billy Gunn, Road Dogg Jesse James, X-Pac, Tori Stephanie McMahon ja myöhemmin joukkueen palatessa 2000-luvulla vuosina 2009-2011 joukkueen maskottina toiminut Hornswoggle. D-Generation X:n debyytti nähtiin vuonna 1997 jolloin ryhmään kuuluivat Triple H, Shawn Michaels, Chyna & Rick Rude, myös Mike Tyson kuului hetken aikaa alkuperäiseen DX ryhmään. Vuonna 1998 ryhmän kokoonpano muuttui kun Michaels kärsi pahoista selkävaivoista, jonka takia hän ei pystynyt moneen vuoteen painimaan. Ryhmästä poistui myös Rude joka lähti kokonaan WWE:stä. Tällöin ryhmään liittyivät X-Pac, Billy Gunn & Road Dogg. Myöhemmin myös Tori sekä Stephanie McMahon. Triple H & Michaels toivat DX:n takaisin myös 2000 luvulla jolloin ryhmään kuului myös maskotti Hornswoggle.


title: D-Generation X

text: D-Generation X on otellut Tag Teamina sekä stablena monia muita vastaan. He ovat otelleet esimerkiksi tasoitusottelun Hell In A Cell -ottelussa Vince McMahonia, hänen poikaansa Shane McMahonia ja maailman isointa urheilijaa The Big Showta vastaan. D-Generation X voitti ottelun ja pisti Vince McMahonin pussaamaan The Big Show’n ahteria. Tämä saattaa olla DX:n vaikeimpia ja verisimpiä otteluita McMahonia vastaan sillä Big Show vaikeutti tilannetta paljon.


title: D-Generation X

text: D-Generation X piinasi McMahonien perhettä muutenkin, kuten kaataen heidän päälleen "ulostetta" ja kun he "maalasivat" vihreällä DX-merkin World Wrestling Entertainmentin päärakennuksen ulkoseinään.


title: D-Generation X

text: Uusi D-Generation X hajosi väliaikaisesti, kun Triple H loukkasi polvensa ottelussa Randy Ortonia ja Edgeä vastaan niin että se jouduttiin leikkaamaan. Sen jälkeen D-Generation X:n toinen jäsen Shawn Michaels muodosti joukkueen John Cenan kanssa, mutta yhteistyö päättyi Michaelsin Sweet Chin Musiciin WrestleManiaa edeltävässä RAW:ssa


title: D-Generation X

text: Wrestlemanian jälkeisessä RAW:ssa Michaels ja Cena hävisivät mestaruuden Hardy Boyzeille kymmenen joukkueen Battle Royalissa.


title: D-Generation X

text: D-Generation X palasi tositoimiin vuoden 2009 SummerSlamissä ja oli aktiivinen vuosiin 2010-2011. Tämän jälkeen DX on esiintynyt RAW:in epsisodissa 1000 sekä Wrestlemania 31 tapahtumassa kokoonpanolla: Triple H, Shawn Michaels, X-Pac, Billy Gunn & Road Dogg.


title: D-Generation X

text: 13. joulukuuta 2009 DX voitti Unified WWE Tag Team Championshipit ppv:ssä ja hävisi ne 8. helmikuuta 2010 The Mizille ja Big Showlle.


title: Metsäratio

text: Metsäratio on Sleepy Sleepersin albumi.


title: Modalismi

text: Modalismi on yleisnimitys heresioille, joiden mukaan Kolminaisuuden persoonat ovat vain saman persoonan pelastushistoriassa esiintyviä eri ilmenemismuotoja. Modalismin vastakohta on triteismi. Modalismia voi verrata unitarismiin, joka kieltää kolminaisuusopin kokonaan.


title: The Mopott Show

text: The Mopott Show on Sleepy Sleepersin albumi. Se on laadittu Jim Hensonin luoman suositun tv-show’n The Muppet Shown kaltaiseen kehykseen. Kappaleiden välillä kuullaan imitoituja tv-show’n tyylisiä välipuheita, vitsejä sekä kuulokuvia kulisseista ja esiintymislavalta.


title: The Mopott Show

text: Parodiset ainekset tulivat tällä albumilla kunnolla esiin. Kappaleet ovat sekä omia sävellyksiä ja sanoituksia että sanoituksia vanhoihin rock- ja pop-lauluihin. "Kaksi vanhaa tukkijätkää" on filmimusikaalista Grease (1978). "Tärisin mä täysin" on alun perin Johnny Kidd (Frederick Heath) & The Piratesin suurin hitti vuodelta 1962. "Pumpulitissit" on parodia albumin ilmestymisen aikaan uudelleen muodissa olleesta 1950-luvun rockabilly-tyylistä ja sitä soittavista uusista yhtyeistä. "Rapsutin" on pilailua saksalaisen Boney M. -diskoyhtyeen kappaleesta "Rasputin" (1978). "Mitä?" on tanskalaisen The Lollipops -varhaisteiniyhtyeen suurimpia hittejä.


title: Monarkianismi

text: Monarkianismi on Noetos Smyrnalaisen 100-luvun lopulla Vähässä-Aasiassa kehittämä modalistinen heresia, joka vastusti apologeettien logoskristologiaa (joka hänen mukaansa kielsi monoteismin ja Kristuksen täyden jumaluuden) ja puolsi sen sijaan Jumalan ja Kristuksen täyttä identiteettiä: Jumala itse oli ruumiillistunut Kristuksessa ja alistunut kärsimykseen ja kuolemaan.


title: Monarkianismi

text: Noetos sai niin idässä kuin lännessäkin paljon kannattajia, jotka näkivät hänen julistuksessaan seurakuntaperinteen tarkan ilmauksen. Hänen käsityksensä herätti myös voimakasta vastustusta, koska katsottiin, että se veti Jumalan alas katoavaiseen, intohimojen täyttämään maailmaan; siksi se leimattiin patripassianismiksi. Lopuksi Noetos Smyrnalainen ekskommunikoitiin, ja Origeneen kolminaisuusoppi syrjäytti monarkianismin.


title: Monarkianismi

text: Samanlaisia ajatuksia esitti 200-luvun alussa libyalainen Sabellios (sabellianismi) ja myöhemmin muun muassa socinolaiset.


title: Suomalainen jalkapalloilu 2006

text: Vuosi 2006 suomalaisessa jalkapalloilussa:Tampere Unitedin mestaruus varmistui vasta viimeisen kierroksen ottelussa, jossa tamperelaiset kohtasivat sarjakakkosen HJK:n. Ottelua isännöineet helsinkiläiset olisivat voitolla nousseet tasapisteisiin Tampere Unitedin kanssa, jolloin mestaruus olisi ratkaistu kahden uusintaottelun yhteismaaleilla. Uusintaotteluita ei kuitenkaan tarvittu sillä TamU voitti päätösottelun selvin numeroin 3-0. HJK:lle tappio tiesi 13 tappiottoman ottelun sarjan katkeamista.


title: Suomalainen jalkapalloilu 2006

text: Kolmanneksi liigassa sijoittui FC Haka, joka ohitti kalkkiviivoilla sensaatiomaisesti pelanneen nousijajoukkue FC Hongan. Myös IFK Mariehamnin viidettä tilaa voidaan pitää yllätyksenä. Hallitseva mestari MyPa jätettiin tylysti kuudenneksi.


title: Suomalainen jalkapalloilu 2006

text: Jumbopaikan välttämisestä taistelivat syksyllä enää FF Jaro ja KuPS. Kuopiolaisten päätettyä liigakautensa jo ennen kauden päätöspäivää, tarvitsi Jaro vähintäänkin tasapelin vierasottelusta IFK Mariehamnia vastaan. Maalittoman tasapelin myötä pietarsaarelaiset säilyttivät sarjapaikkansa ja KuPS pudotettiin Ykköseen.


title: Suomalainen jalkapalloilu 2006

text: Kausi oli tarkoitus pelata 14 joukkueen voimin, mutta konkurssin partaalla olleen AC Allianssin liigalisenssihakemus hylättiin alkukeväästä, eikä korvaavaa seuraa nimetty.


title: Suomalainen jalkapalloilu 2006

text: Maalipörssin voitti FC Hongassa pelannut Hermanni Vuorinen 16 osumallaan, huolimatta Vuorisen siirrosta Norjaan Fredrikstadiin elokuun lopussa, eli lähes kaksi kuukautta ennen kauden päätöstä.


title: Suomalainen jalkapalloilu 2006

text: Suomen Cupissa oli lähellä tulla unelmafinaali kahden Veikkausliigassa parhaiten sijoittuneen seuran välillä, mutta arpaonni valikoi Tampere Unitedin ja HJK:n kohtaamaan toisensa jo välierävaiheessa. Matkalla välieriin tamperelaiset olivat lyöneet niukasti JBK:n, Kultsu FC:n sekä FC Interin, mutta HJK osoittautui tuleville Suomen mestareille liian suureksi suupalaksi. HJK oli pudottanut ennen TamU:a jo FC Lahden, FC Viikingit sekä Sepsi-78:n.


title: Suomalainen jalkapalloilu 2006

text: Toisessa välierässä vuoden cup-yllättäjä KPV pudotti jo toisen liigajoukkueen TPS:n. Pari kierrosta aiemmin kokkolalaiset olivat päättäneet IFK Mariehamnin cup-taipaleen alkumetreille. Finaalipaikka ei ollut KPV:lle ensimmäinen, sillä vuoden 1982 cup-finaalissa se laittoi tiukasti kampoihin FC Hakalle, häviten kuitenkin lopulta maalein 3-2.


title: Suomalainen jalkapalloilu 2006

text: Finnair Stadiumilla pelatussa loppuottelussa KPV näytti epäilijöille olleensa täysin finaalipaikan arvoinen. Ensimmäisellä puoliajalla vihreäpaitaiset kokkolalaiset olivat lähempänä maalitilin avaamista kuin isännät, mutta tauolle mentiin vailla maaleja. Toisella puoliajalla nähtiin ottelun ainoa osuma, kun Veikkausliigan Vuoden liigahyökkääjäksi valittu Farid Ghazi puski pallon vastustamattomasti vieraiden maaliin. KPV:llä oli paikkansa tasoittaa ottelu, mutta päätösvihellykseen mennessä lisäosumia ei nähty ja HJK pääsi juhlimaan Suomen Cupin voittoa.


title: Suomalainen jalkapalloilu 2006

text: Liigacup pelattiin jälleen alkukeväällä ennen Veikkausliiga-kauden alkua. Cupin avausottelut pelattiin 4. helmikuuta, ja finaali oteltiin 12. huhtikuuta. Kaikki liigacupin ottelut pelattiin Talin jalkapallohallissa, lukuun ottamatta finaalia, joka pelattiin Finnair Stadiumilla.


title: Suomalainen jalkapalloilu 2006

text: Cupiin osallistuivat kaikki 13 liigajoukkuetta, jotka jaettiin kahteen alkulohkoon. Alkulohkosta 1 jatkoon selvisivät FC Lahti, FC Honka, hallitseva Suomen mestari MyPa sekä FC KooTeePee. HJK jäi hieman yllättäen lohkojumboksi otettuaan vain yhden voiton viidestä ottelusta. Alkulohkosta 2 jatkoon pääsivät Tampere United, FC Haka, FF Jaro ja KuPS.


title: Suomalainen jalkapalloilu 2006

text: Puolivälierissä ennakkosuosikeista rannalle jätettiin FC Haka, Tampere United sekä oman alkulohkonsa voittanut FC Lahti. Välierissä pienoisia ennakkosuosikkeja olivat MyPa ja nimekäs nousijajoukkue FC Honka. Kumpikin jäi kuitenkin nuolemaan näppejään, kun Finnair Stadiumilla pelattavaan loppuotteluun pääsivätkin KuPS ja FC KooTeePee. Jalkapallokauden käyntiin polkaissut finaali päättyi keltapaitaisten kuopiolaisten juhliin Miikka Oinosen viimeisteltyä voiton tuoneet kaksi osumaa.


title: Suomalainen jalkapalloilu 2006

text: Englantilaisvalmentaja Roy Hodgson aloitti maajoukkueen päävalmentajana jo tammikuun puolivälissä, eikä vasta elokuussa kuten aiemmin uumoiltiin. Kevätkauden harjoitusottelut eivät sujuneet kovinkaan mallikkaasti, sillä kuudesta ottelusta maajoukkue ei onnistunut voittamaan ensimmäistäkään. Tasapelit MM-kisoissa 2006 esiintyneitä Ruotsia ja Saudi-Arabiaa vastaan olivat kuitenkin kelvollisia suorituksia.


title: Suomalainen jalkapalloilu 2006

text: Viimeinen EM-karsintoja edeltävä harjoitusottelu Pohjois-Irlantia vastaan oli vuoden ensimmäinen Suomessa pelattu A-maaottelu. Harmilliseen 2-1 -tappioon päättynyt ottelu herätti yhä enemmän keskustelua Hodgsonin kyvyistä, mutta valmentaja itse ei pitänyt ottelua kovinkaan suurena pettymyksenä.


title: Suomalainen jalkapalloilu 2006

text: EM-karsintojen ensimmäiset ottelut näyttivät maajoukkueen todellisen iskukyvyn olleen huomattavasti luultua korkeammalla. Puola kaatui vieraskentällä varsin helposti maalein 3-1, ja Portugalin tasoiselta jalkapallomaalta napattiin arvokas kotitasapeli. Mahdollisuudet voittoonkin olivat olemassa, muuta viimeistelyn ontuessa oli Suomen tyytyminen 1-1 -tulokseen.


title: Suomalainen jalkapalloilu 2006

text: Lokakuussa pelattiin kaksi EM-karsintaottelua vieraissa. Armenian piti olla vain välipala Suomelle, mutta niin vain Armenia sai pidettyä ottelun maalittomana päätösvihellykseen saakka. Kazakstanilta Hodgsonin miehistö kävi hakemassa täyden pistepotin 2-0 -voitolla, joka nosti Suomen karsintalohkossa siinä vaiheessa toiseksi.


title: Suomalainen jalkapalloilu 2006

text: Marraskuussa maajoukkue kohtasi vielä Armenian Finnair Stadiumilla Helsingissä. Jälleen yllättävän tiukaksi käynyt ottelu päättyi Mika Nurmelan osuman turvin niukkaan 1-0 -voittoon. Täydet kolme pistettä nostivat Suomen lohkon kärkipaikalle talvitauolle mentäessä. Nämä karsinnat vaikuttivat alkuun Suomen kannalta melko lupaavilta, mutta joukkue hyytyi kuitenkin karsintojen neljännelle sijalle, Puolan ja Portugalin mennessä lohkovoittajana ja lohkokakkosena kisoihin ja Serbian tullessa kolmanneksi. EM-karsinnat jatkuvat Suomen osalta maaliskuussa 2007.


title: Suomalainen jalkapalloilu 2006

text: Naisten maajoukkueen kauden päätavoite oli voittaa MM-karsintalohko, ja nousta sitä kautta kesällä 2007 pelattaviin MM-kisoihin. Kevään harjoitusottelut eivät miesten tapaan sujuneet kovinkaan vakuuttavasti, sillä ainoastaan Meksiko kaatui Suomen naisten käsittelyssä, ja sekin hädin tuskin maalein 4-3.


title: Suomalainen jalkapalloilu 2006

text: Tosipeleissä kaikki sujui kuitenkin jälleen mallikkaasti, ja Suomi kaatoi selvin numeroin sekä Puolan että Belgian. Tasapeli Espanjaa vastaan tiesi sitä, että MM-kisapaikka ratkaistaisiin Suomen ja Tanskan kahdessa keskinäisessä kohtaamisessa syksyllä.


title: Suomalainen jalkapalloilu 2006

text: Ensimmäisenä vuorossa oli kotiottelu Tampereella, jonka Suomi voitti lopulta lukemin 2-1. Valtavan maalimäärän jälleen tänä vuonna maajoukkueessa tahkonnut Laura Österberg Kalmari iski Suomen ensimmäisen maalin, Minna Mustosen vastatessa 2-1 -voittomaalista. Voiton myötä Suomelle olisi riittänyt tasapeli vierasottelusta.


title: Suomalainen jalkapalloilu 2006

text: Mutta niin vain vierasottelu koitui suomalaisten tappioksi. Tanska oli ottelussa niukasti parempi, ja se nappasi karsintalohkon kärkipaikan 1-0 -voittonsa turvin. Niinpä Suomi joutui katkeralla tavalla pudotetuksi MM-kisoista viimeisessä karsintaottelussa.


title: Suomalainen jalkapalloilu 2006

text: Palloliiton luottamus päävalmentaja Michael Käldiä kohtaan oli kuitenkin sitä luokkaa, että miehen kanssa päätettiin tehdä jatkosopimus aina vuoteen 2009 asti.


title: Suomalainen jalkapalloilu 2006

text: CP-vammaisten maajoukkue osallistui Dublinissa järjestettyihin Euroopan-mestaruuskilpailuihin 19.-29.heinäkuuta. Joukkue jäi lopulta turnauksessa viimeiseksi.


title: Kona (yritys)

text: Kona on polkupyörävalmistaja, joka on erikoistunut maastopyöriin. Konan valikoimaan kuuluu myös maantiepyöriä, kuten 'Zing Zing', cyclocrosspyöriä, 'Jake the Snake' ja retkeilypyöriä, kuten 'Kona Sutra'.


title: Kona (yritys)

text: Jacob "Jake the Snake" Heilbron, Dan Gerhard ja Joe Murray perustivat yrityksen vuonna 1988.


title: Kona (yritys)

text: Kona tunnetaan polkupyörävalmistajana kolmesta asiata: ensiksi humoristisesta asenteesta pyöräilykulttuuria kohtaan. Mallinimet, kuten "Stinky", "Muni Mula", "Jake the Snake" ja "Humuhumu Nukunuku A'Pua'a" sekä tajunnanvirtamainen kerronta yrityksen kuvastoissa, on aikaansaanut Konasta "hauskan" polkupyörävalmistajan.


title: Kona (yritys)

text: Kona tunnetaan yhtenä ensimmäisistä valmistajista, jotka huomasivat freeride-maastopyöräilyn suosion kasvun. Kona ryhtyikin valmistamaan pyöriä, jotka olivat aiempaa raskaampia ja joissa oli pitkä joustomatka sekä edessä että takana.


title: Kona (yritys)

text: Konan täysjoustopyörissä käytetään 4-linkkujärjestelmää, joka voidaan tunnistaa mustan- (ennen vuotta 2005) tai hopeanvärisistä (vuodesta 2006) keinuvarsista, jotka kiinnittyvät rungon pystyputkeen.